“Seesei Moyɛ Onyankopɔn Man” | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Garifuna Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Marathi Mauritian Creole Maya Mazatec (Huautla) Mexican Sign Language Mixe Mongolian Moore Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Totonac Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uruund Uzbek Venda Vietnamese Wallisian Waray-Waray Wayuunaiki Xhosa Zande Zulu\n“Kan no na monyɛ ɔman, nanso seesei moyɛ Onyankopɔn man.”—1 PETRO 2:10.\nHenanom na wɔbɛyɛɛ Yehowa man foforo wɔ asomafo no bere so?\nƆkwan bɛn so na nokware Kristofo a na wɔwɔ asomafo no bere so no yɛ nkurɔfo a Yehowa din da wɔn so?\nHenanom ne Yehowa nkurɔfo nnɛ? Dɛn na ɛsɛ sɛ “nguan foforo” no yɛ na wɔanya ahobammɔ wɔ “ahohiahia kɛse” no mu?\n1, 2. Nsakrae bɛn na Yehowa yɛe Pentekoste afe 33? Henanom na wɔbɛyɛɛ Yehowa man foforo no mufo? (Hwɛ mfonini a ɛwɔ adesua yi mfiase no.)\nPENTEKOSTE afe 33 no, Yehowa yɛɛ nsakrae titiriw bi. Ɔde ɔman foforo bi sii hɔ a na wɔfrɛ no “Onyankopɔn Israel” anaa honhom fam Israel. (Galatifo 6:16) Yehowa nam ne honhom kronkron so na ɛpaw ɔman foforo yi mufo. Paulo kyerɛw sɛ ɛnhia sɛ ɔman foforo yi mufo twa twetia sɛnea na Abraham asefo yɛ no. Mmom wɔn ‘twetiatwa yɛ komam de denam honhom kronkron so.’—Romafo 2:29.\n2 Hefo na wɔdii kan bɛyɛɛ Onyankopɔn man foforo no mufo? Ɛyɛ asomafo no ne Kristo asuafo foforo bɛboro ɔha a na wɔahyiam wɔ abansoro dan bi mu wɔ Yerusalem no. (Asomafo Nnwuma 1:12-15) Onyankopɔn hwiee ne honhom kronkron guu wɔn so na wɔbɛyɛɛ Onyankopɔn mma. (Romafo 8:15, 16; 2 Korintofo 1:21) Na ɛno yɛ adanse a ɛkyerɛ sɛ Yehowa agye Kristo afɔrebɔ no atom na ɔde apam foforo bi asi Mmara apam no ananmu. (Luka 22:20; monkenkan Hebrifo 9:15.) Asuafo a Yehowa de ne honhom kronkron asra wɔn yi bɛyɛɛ Yehowa man foforo, kyerɛ sɛ nkurɔfo a ne din da wɔn so. Honhom kronkron ma wɔtumi kaa kasa horow pii na wɔkyerɛkyerɛɛ “Onyankopɔn nneɛma akɛse” mu maa nkurɔfo tee ase.—Asomafo Nnwuma 2:1-11.\nONYANKOPƆN MAN FOFORO\n3-5. (a) Pentekoste da no, dɛn na Petro ka kyerɛɛ Yudafo no? (b) Ɔkwan bɛn so na nkakrankakra ɔman foforo no nyinii?\n3 Yehowa nam ɔsomafo Petro so bɔɔ kwan bi maa Yudafo ne ahɔho a wɔde wɔn ho abɛbɔ Yudafo no. Ɔde wɔn fii ɔman foforo no ase, kyerɛ sɛ, Kristofo a wɔasra wɔn asafo no. Pentekoste da no, Petro de akokoduru ka kyerɛɛ Yudafo no sɛ wɔn na wɔkum Yesu, na seesei ɛhia sɛ wɔgye no tom sɛ wɔn “Awurade ne Kristo.” Afei nnipa a wɔahyia no bisaa Petro ne asomafo no nea wɔnyɛ. Ɛnna Petro ka kyerɛɛ wɔn sɛ: “Monsakra, na momma wɔmmɔ mo mu biara asu wɔ Yesu Kristo din mu na moanya bɔne fafiri, na mubenya honhom kronkron akyɛde a wɔde ma kwa no.” (Asomafo Nnwuma 2:22, 23, 36-38) Saa da no nnipa bɛboro 3,000 bɛkaa ɔman foforo no anaa honhom fam Israel ho. (Asomafo Nnwuma 2:41) Ɛno akyi no asomafo no maa wɔn homene so kaa asɛm no denneennen, na nnipa bebree bɛgyee nokware no. (Asomafo Nnwuma 6:7) Enti na nyin ara na ɔman foforo no renyin.\n4 Akyiri yi Yesu asuafo no fii ase kaa asɛm no kyerɛɛ Samariafo. Wɔn mu pii gyee nokware no na wɔbɔɔ wɔn asu, nanso wɔannya honhom kronkron. Akwankyerɛ kuw a ɛwɔ Yerusalem no maa Petro ne Yohane kɔsraa Samariafo a na wɔabɛgye nokware no. Asomafo mmienu yi de wɔn nsa guu Samariafo yi so “na wofii ase nyaa honhom kronkron.” (Asomafo Nnwuma 8:5, 6, 14-17) Enti wɔsraa Samariafo yi nso ma wɔbɛyɛɛ honhom fam Israelfo.\nPetro kaa asɛm no kyerɛɛ Kornelio ne n’abusuafo ne ne nnamfo (Hwɛ nkyekyɛm 5)\n5 Afe 36 no, Yehowa san faa Petro so frɛɛ nnipa foforo bɛkaa honhom fam Israel man no ho. Eyi sii bere a Petro kaa asɛm no kyerɛɛ Roma sraani panyin Kornelio ne n’abusuafo ne ne nnamfo no. (Asomafo Nnwuma 10:22, 24, 34, 35) Bible ka sɛ bere a Petro gu so rekasa no, honhom kronkron baa Amanaman Mufo a na wɔretie asɛm no so. Ɛyɛɛ gyidifo a wɔatwa wɔn twetia a wɔne Petro bae no nwonwa, efisɛ “wohwiee honhom kronkron dom akyɛde a wɔde ma kwa no guu amanaman mufo nso so.” (Asomafo Nnwuma 10:44, 45) Afei deɛ na kwan abue ama Amanaman Mufo a wɔntwaa twetia sɛ wɔbɛyɛ honhom fam Israelfo.\nNNIPA A NE DIN DA WƆN SO\n6, 7. Dɛn na ɔman foforo yi mufo yɛ de kyerɛe sɛ Yehowa din da wɔn so?\n6 Afe 49 no, akwankyerɛ kuw no yɛɛ nhyiam bi, na osuani Yakobo de too gua sɛ: “Simeon [Petro] aka sɛnea Onyankopɔn dan n’ani baa amanaman no so nea edi kan yii nnipa bi fii wɔn mu maa ne din no ho asɛm fann.” (Asomafo Nnwuma 15:14) Na Yudafo ne Amanaman Mufo Kristofo nyinaa wɔ ɔman a Onyankopɔn din da wɔn so no mu. (Romafo 11:25, 26a) Akyiri yi Petro kyerɛw sɛ: “Kan no na monyɛ ɔman, nanso seesei moyɛ Onyankopɔn man.” Petro kyerɛɛ nea enti a Onyankopɔn paw ɔman foforo yi, na ɔkae sɛ: “Moyɛ ‘abusua a wɔapaw, adehye asɔfokuw, ɔman kronkron, nnipa a wɔde wɔn ayɛ agyapade soronko, sɛ monka’ nea ɔfrɛɛ mo fii sum mu baa ne hann nwonwaso mu no ‘nneyɛe pa nkyerɛ.’” (1 Petro 2:9, 10) Na ɛsɛ sɛ wɔde akokoduru di Yehowa ho adanse na wɔma obiara hu sɛ ɔno ne Otumfoɔ Pumpuni no.\n7 Afei deɛ na Yehowa de honhom fam Israel na ɛreyɛ adwuma, enti ɔfrɛɛ wɔn ‘ɔman a wanwene wɔn afa sɛ wɔnka n’ayeyi nkyerɛ.’ (Yesaia 43:21) Tete Kristofo yi de akokoduru ka kyerɛɛ nkurɔfo sɛ Yehowa ne nokware Nyankopɔn na nneɛma foforo a nkurɔfo som nyinaa yɛ atoro anyame. (1 Tesalonikafo 1:9) Wɔdii Yehowa ne Yesu ho adanse ‘wɔ Yerusalem ne Yudea ne Samaria nyinaa de kɔɔ asase ano nohoa.’—Asomafo Nnwuma 1:8; Kolosefo 1:23.\nSɛnea na tete Kristofo no yɛ Yehowa adansefo no, saa ara na “ahenni mma no” a wɔwɔ hɔ nnɛ nso te\n8. Asɛm bɛn na ɔsomafo Paulo de bɔɔ Onyankopɔn nkurɔfo kɔkɔ wɔ asomafo no bere so?\n8 Onipa baako a na ɔnsuro sɛ ɔbɛdi Yehowa ho adanse ne Paulo. Ɔmaa abosonsomfo nyansapɛfo bi huu sɛ Yehowa ne nokware Nyankopɔn koro pɛ no. Ɔkae sɛ Yehowa na “ɔyɛɛ wiase ne nea ɛwɔ mu nyinaa” na ɔno ne “ɔsoro ne asase Wura.” (Asomafo Nnwuma 17:18, 23-25) Afei nso Paulo bɔɔ asafo no kɔkɔ sɛ: “Minim sɛ me kɔ akyi no, mpataku bɔne bɛhyɛn mo mu a wɔrenyɛ nguankuw no brɛbrɛ, na mo ara mo mu na mmarima bɛsɔre akasa akyinkyim nsɛm de atwe asuafo no adi wɔn akyi.” (Asomafo Nnwuma 20:29, 30) Ɛduu bere a asomafo no nyinaa wuwui no, na awaefo agye ntini paa.—1 Yohane 2:18, 19.\n9. Asomafo no wu akyi no, dɛn na ɛtoo Onyankopɔn nkurɔfo?\n9 Asomafo no wu akyi no, awaefo trɛw wɔn ntaban mu, na eyi nyinaa na ɛkɔfaa Kristoman asɔre ahorow no bae. Enti ɔkwan biara nni hɔ a na Kristofo atorofo yi bɛka sɛ Onyankopɔn din da wɔn so, mmom wɔyii edin no mpo fii wɔn Bible ahorow mu. Bio, wɔayɛ nneɛma pii de agu Onyankopɔn din ho fĩ. Wɔde abosonsom afrafra wɔn som mu na wɔn nkyerɛkyerɛ mfi Bible mu. Wɔde wɔn ho ahyɛ akodi pii mu susu sɛ wɔreko ama Onyankopɔn, na wɔn bra nso nye koraa. Enti ɔwae no akyi bere tenten bi no, na Yehowa asomfo anokwafo kakraa bi na wɔwɔ asase so, na na nnipakuw pɔtee bi nni hɔ a Onyankopɔn din da wɔn so.\nONYANKOPƆN NKURƆFO NNƐ\n10, 11. (a) Dɛn na Yesu ka faa “awi” anaa ayuo ne “nwura bɔne” no ho? (b) Ɛyɛɛ dɛn na Yesu mfatoho no nyaa mmamu wɔ 1914 akyi?\n10 Yesu maa mfatoho bi a ɛfa awi anaa ayuo ne nwura bɔne ho. Ɔde saa mfatoho no kyerɛe sɛ awaefo bɛma ayɛ den paa sɛ nkurɔfo bɛhu nokware som. Onipa Ba no kɔduaa ayuo wɔ n’afuw mu, na “bere a nnipa adeda no,” Ɔbonsam kɔduaa nwura bɔne wɔ ayuo no mu. Ná ayuo ne nwura bɔne no nyinaa bɛbom anyin akɔsi “wiase nhyehyɛe no awiei.” Yesu kyerɛkyerɛɛ mu sɛ “aba pa no” gyina hɔ ma “ahenni mma no” na “nwura bɔne no” gyina hɔ ma “ɔbɔnefo no mma.” Sɛ ɛdu awiei bere no a, onipa Ba no bɛsoma abɔfo ma wɔakɔyiyi nwura bɔne no afi ayuo no mu. Afei abɔfo no bɛboaboa Ahenni mma no ano. (Mateo 13:24-30, 36-43) Eyi baa mu sɛn? Ɔkwan bɛn so na eyi maa Onyankopɔn nyaa nnipa foforo de ne din too wɔn so wɔ asase so?\n11 “Wiase nhyehyɛe no awiei” fii ase 1914. Saa bere no, na Kristofo a wɔasra wɔn bɛyɛ 5,000 pɛ na wɔwɔ asase so. Saa afe no na wiase ko a ɛdi kan pae gui, na na “ahenni mma no,” kyerɛ sɛ, Kristofo a wɔasra wɔn no nnya nnee wɔn ho mfii Babilon Kɛse ho koraa. Nanso 1919 mu no, Yehowa ma wɔdee wɔn ho, na afei nsonsonoe a ɛda nokware Kristofo ne Kristofo atorofo ntam no bɛdaa adi pefee. Yehowa boaboaa “ahenni mma no” ano de ne din too wɔn so. Enti afei deɛ na ɔwɔ nnipakuw pɔtee bi wɔ asase so a ɔbɛtumi afrɛ wɔn ne nkurɔfo. Yesaia hyɛɛ eyi ho nkɔm. Ɔkae sɛ: “So wobetumi akyem awo asase da koro? Anaasɛ wobetumi awo ɔman prɛko pɛ? Nanso awo kaa Sion pɛ na ɔwoo ne mma.” (Yesaia 66:8) Ɛha yi, Sion gyina hɔ ma Yehowa ahyehyɛde a abɔfo wom no. Sion ‘woe’ bere a Onyankopɔn boaboaa ne mma a wɔasra wɔn no ano wɔ asase so de ne din too wɔn so no.\n12. Dɛn na wɔn a wɔasra wɔn no ayɛ de akyerɛ sɛ Yehowa din da wɔn so?\n12 Sɛnea na tete Kristofo no yɛ Yehowa adansefo no, saa ara na “ahenni mma no” a wɔwɔ hɔ nnɛ nso te. (Monkenkan Yesaia 43:1, 10, 11.) Ade a ɛma wɔda nsow ne wɔn abrabɔ ne Ahenni no ho asɛmpa a wɔka de di “amanaman nyinaa adanse” no. (Mateo 24:14; Filipifo 2:15) Eyi ama wɔatumi aboa nnipa mpempem pii ma wɔaka abɛn Yehowa.—Monkenkan Daniel 12:3.\n13, 14. Sɛ obi pɛ sɛ Yehowa gye ne som tom a, dɛn na ɛsɛ sɛ ɔyɛ? Ɔkwan bɛn so na Bible kaa ho asɛm too hɔ?\n13 Adesua a ɛdi eyi anim no, yɛhuu sɛ tete Israel no, sɛ ahɔho pɛ sɛ wɔsom Yehowa a, na ɛsɛ sɛ wɔde wɔn ho bɔ ne nkurɔfo na wagye wɔn som atom. (1 Ahene 8:41-43) Ɛnnɛ nso sɛ obi pɛ sɛ ɔsom Yehowa a, ɛsɛ sɛ ɔde ne ho bɔ Adansefo a wɔasra wɔn no, na ɔne wɔn som Yehowa.\n14 Tete no, adiyifo bi kae sɛ, sɛ ɛdu awiei bere mu a, nnipa pii de wɔn ho bɛbɔ Yehowa nkurɔfo ne wɔn asom. Yesaia kae sɛ: “Aman pii bɛkɔ akɔka sɛ: ‘Mommra mma yɛnkɔ Yehowa bepɔw so, Yakob Nyankopɔn fie, na ɔbɛkyerɛ yɛn n’akwan na yɛanantew n’atempɔn so.’ Na Sion na mmara befi aba, na Yerusalem na Yehowa asɛm befi.” (Yesaia 2:2, 3) Sakaria nso ka too hɔ sɛ: “Amanaman mu nnipa ne aman akɛse bɛba abɛhwehwɛ asafo Yehowa akyi kwan wɔ Yerusalem na wɔakotow asrɛ Yehowa.” Nnipa yi fi ‘amanaman nyinaa’ mu na “wɔka kasa horow.” Wɔde wɔn ntama bɛbɔ honhom fam Israel deɛ ano na wɔaka sɛ: “Yɛne mo bɛkɔ, na yɛate sɛ Onyankopɔn ka mo ho.”—Sakaria 8:20-23.\n15. Ɔkwan bɛn so na “nguan foforo” no ne honhom fam Israel ‘kɔ’?\n15 Ɔkwan bɛn so na “nguan foforo” no ne honhom fam Israel ‘kɔ’? Wɔyɛ saa bere a wɔne wɔn bom ka Ahenni ho asɛmpa no. (Marko 13:10) Enti wɔabɛka Onyankopɔn nkurɔfo ho na wɔne wɔn a wɔasra wɔn no nyinaa ayɛ ‘kuw baako’ wɔ “oguanhwɛfo pa” Kristo Yesu ase.—Monkenkan Yohane 10:14-16.\nHWEHWƐ AHOBAMMƆ WƆ YEHOWA NKURƆFO MU\n16. Dɛn na Yehowa bɛyɛ ma Harmagedon ko no aba?\n16 Babilon Kɛse sɛe akyi no, Onyankopɔn nkurɔfo bɛhyia ɔtaa a emu yɛ den. Saa bere no du a, yɛbɛhia Yehowa ahobammɔ na yɛanya yɛn ti adidi mu. Yehowa ankasa bere a ɛsɛ mu no, ɔbɛdannan nneɛma, na ɛbɛka n’atamfo ma watow ahyɛ ne nkurɔfo so. Eyi na ɛbɛkɔ akɔfa Harmagedon ko no aba; eyi ne “ahohiahia kɛse” no fã a ɛtwa to no. (Mateo 24:21; Hesekiel 38:2-4) Enti Gog bɛtow ahyɛ “nnipa a wɔaboa wɔn ano afi amanaman mu” no so. (Hesekiel 38:10-12) Sɛ ɛba saa a, Yehowa de ne ho bɛgye mu ntɛm ara na wasɛe Gog ne ne dɔm pasaa. Yehowa bɛkyerɛ ne tumi na watew ne din ho, efisɛ ɔno ankasa aka sɛ: “Mɛhyɛ me ho anuonyam na matew me din ho, na mɛda me ho adi wɔ aman pii anim ma wɔahu sɛ mene Yehowa.”—Hesekiel 38:18-23.\n“Ahohiahia kɛse” no mu no, ɛsɛ sɛ yɛde yɛn ho bɔ yɛn asafo denneennen (Hwɛ nkyekyɛm 16-18)\n17, 18. (a) Sɛ Gog tow hyɛ Yehowa nkurɔfo so a, akwankyerɛ bɛn na Yehowa de bɛma wɔn? (b) Sɛ yɛpɛ sɛ Yehowa bɔ yɛn ho ban a, dɛn na ɛsɛ sɛ yɛyɛ?\n17 Sɛ Gog tow hyɛ Yehowa nkoa so a, Yehowa bɛka akyerɛ wɔn sɛ: “Me man, monkɔ mo mpia mu na monto mu. Momfa mo ho nsie kakra nkosi sɛ abufuhyew no betwam.” (Yesaia 26:20) Saa bere no, Yehowa bɛma yɛn akwankyerɛ a ɛbɛbɔ yɛn ho ban. Ɛbɛyɛ sɛ “mpia” no fa yɛn asafo ahorow ho.\n18 Sɛ yɛpɛ sɛ Onyankopɔn bɔ yɛn ho ban wɔ ahohiahia kɛse no mu a, ɛsɛ sɛ yɛgye tom sɛ Onyankopɔn wɔ nkurɔfo wɔ asase so, na wɔahyehyɛ wɔn ayɛ wɔn asafo ahorow. Ɛsɛ sɛ yɛne Yehowa nkurɔfo bɔ na yɛbata yɛn asafo ho denneennen. Ɛnde, momma yɛmfi yɛn koma nyinaa mu nka asɛm a odwontofo no kae yi bi: “Nkwagye yɛ Yehowa dea. Wo nhyira wɔ wo man so.”—Dwom 3:8.\nHonhom fam Israel anaa “Onyankopɔn Israel”: Nkurɔfo a Yehowa de honhom kronkron apaw wɔn ma wɔabɛyɛ ne man. Wɔn nyinaa yɛ Kristofo a wɔasra wɔn. Wɔmfi abusua anaa ɔman pɔtee bi mu. Yehowa ne ɔman foforo yi yɛɛ apam, na ɔde ne din too wɔn so ma wɔbɛsii tete Israel ananmu


Fa Wo Werɛ Hyɛ Ahenni no Mu Pintinn | Adesua\n“Gyidi ne awerɛhyem a yɛde twɛn biribi a yɛn ani da so.”—HEBRIFO 11:1.\nHwɛ asɛm a wɔato din “ Nea Onyankopɔn Bɛyɛ Ama N’atirimpɔw Abam” na kyerɛkyerɛ nea ɛdidi so yi mu.\nAbraham apam ne Dawid apam.\napam a ɛbɛma yɛanya ɔsɔfo te sɛ Melkisedek.\n1, 2. Dɛn na ɛbɛtumi ama yɛanya awerɛhyem sɛ Onyankopɔn nam Ahenni no so bɛma n’atirimpɔw abam, na dɛn ntia? (Hwɛ mfonini a ɛwɔ adesua yi mfiase no.)\nYƐN Yehowa Adansefo deɛ, ade a ɛda yɛn ano daa ne sɛ Onyankopɔn Ahenni nkutoo na ɛbɛyi yɛn haw afi hɔ. Nanso asɛmmisa no ne sɛ, ‘Yɛgye di paa sɛ Ahenni no wɔ hɔ, na Onyankopɔn nam so bɛma n’atirimpɔw abam? Adɛn nti na yɛbɛtumi de yɛn werɛ ahyɛ Ahenni no mu pintinn?’—Hebrifo 11:1.\n2 Yehowa nam Mesia Ahenni no so bɛma nea wabɔ ne tirim sɛ ɔbɛyɛ ama adesamma no abam. Ahenni no fapem yɛ den efisɛ ɛgyina nokwasɛm bi so. Ɛne sɛ Yehowa ne tumi nyinaa wura; ɔwɔ hokwan sɛ ɔdi tumi. Hena ne Ahenni yi so Hene? Henanom na wɔne Ɔhene yi bɛdi ade? Henanom na wɔbɛdi wɔn so, na wɔn tumi kɔdu he? Yehowa ayɛ apam ahorow na ɔnam so ma yɛnya nsɛmmisa yi ho mmuae. Saa apam ahorow yi yɛ ntam a Yehowa anaa ne Ba Yesu Kristo aka sɛ ɔbɛyɛ biribi. Sɛ yɛhwehwɛ apam yi mu a, yɛbɛhu ɔkwan a Yehowa bɛfa so ama n’atirimpɔw abam ne nea enti a yɛbɛtumi anya awerɛhyem sɛ Ahenni no tim hɔ daa.—Monkenkan Efesofo 2:12.\n3. Dɛn na yɛbɛsusu ho wɔ adesua yi ne nea ɛdi hɔ no mu?\n3 Bible ka apam atitiriw nsia bi ho asɛm, na ɛfa Mesia Ahenni no ho. Kristo Yesu ne Ahenni yi so hene. Apam ahorow yi ne (1) Abraham apam, (2) Mmara apam, (3) Dawid apam, (4) apam a ɛbɛma yɛanya ɔsɔfo te sɛ Melkisedek, (5) apam foforo, (6) Ahenni apam. Momma yɛnhwɛ sɛnea apam no biara fa Ahenni no ho. Bio, yɛbɛhu sɛnea apam ahorow no bɛma atirimpɔw a Onyankopɔn de bɔɔ asase ne nea ɔbɛyɛ ama adesamma no aba mu.—Hwɛ asɛm a wɔato din “ Nea Onyankopɔn Bɛyɛ Ama N’atirimpɔw Abam.”\nBƆHYƐ BI MA YƐHU SƐNEA ONYANKOPƆN ATIRIMPƆW BƐBAM\n4. Sɛnea Genesis nhoma no kyerɛ no, nneɛma mmiɛnsa bɛn na Yehowa kae a ɛfa nnipa ho?\n4 Yehowa bɔɔ asase no sɛ nnipa ntena so. Bere a ɔbɔɔ asase wiei no, ɔmaa nneɛma mmiɛnsa bi daa adi: (1) Onyankopɔn bɛbɔ nnipa wɔ ne suban so. (2) Nnipa bɛma asase ayɛ paradise na wɔawo mma asoɔmmerɛfo ahyɛ so ma. (3) Ɛnsɛ sɛ nnipa di papa ne bɔne ho nimdeɛ dua no bi. (Genesis 1:26, 28; 2:16, 17) Bere a Onyankopɔn bɔɔ nnipa no, na ɔpɛ sɛ wɔn asefo hyɛ asase so ma. Bio na ɛsɛ sɛ wɔhwɛ sɛ wɔremfa wɔn nsa nka papa ne bɔne ho nimdeɛ dua no. Saa ahyɛde mmienu yi na na ɛbɛma Onyankopɔn atirimpɔw abam. Ɛnde, ɛyɛɛ dɛn na apam ho asɛm nso baa mu?\n5, 6. (a) Ɔkwan bɛn so na Satan yɛe sɛ ɔbɛma Onyankopɔn atirimpɔw ayɛ kwa? (b) Dɛn na Yehowa yɛe wɔ atuatew a ɛsii Eden no ho?\n5 Satan yɛe sɛ ɔbɛma Onyankopɔn atirimpɔw ayɛ kwa, enti ɔmaa nnipa tew atua. Ɔdaadaa Hawa ma ɔkɔtew papa ne bɔne ho nimdeɛ dua a Onyankopɔn abara no bi dii. Nea na Satan pɛ ara ne sɛ nnipa bɛbu Onyankopɔn mmara so. (Genesis 3:1-5; Adiyisɛm 12:9) Na ɔrepɛ akyerɛ sɛ Onyankopɔn nni hokwan sɛ ɔdi n’abɔde so tumi. Hiob bere so no, ɔde asɛm foforo bɛtwaam. Ɔkae sɛ nea nnipa bɛnya afi Onyankopɔn hɔ nti na wɔsom no.—Hiob 1:9-11; 2:4, 5.\n6 Dɛn na na Yehowa bɛyɛ wɔ atuatew yi ho? Anka ɔbɛtumi asɛe atuatewfo no. Nanso Onyankopɔn yɛɛ saa a, anka asɛm a ɔkae sɛ Adam ne Hawa bɛwo ahyɛ asase so ma no remma mu. Yehowa ansɛe atuatewfo no, mmom ɔhyɛɛ nkɔm bi. Yɛbɛtumi afrɛ no Eden bɔhyɛ, na ɛho asɛm wɔ Genesis 3:15. (Monkenkan.) Ɛma yɛhu sɛ biribiara a Yehowa aka afa asase ne nnipa ho no bɛbam.\nEden bɔhyɛ no ma yɛhu sɛ biribiara a Yehowa aka afa asase ne nnipa ho no bɛbam\n7. Dɛn na Eden bɔhyɛ no ma yɛhu fa ɔwɔ no ne n’asefo ho?\n7 Yehowa nam Eden bɔhyɛ no so buu ɔwɔ no ne n’asefo kumfɔ. Ɔwɔ no ne n’asefo gyina hɔ ma Satan Ɔbonsam ne n’apamfo a wɔbɛsɔre atia Onyankopɔn tumidi. Onyankopɔn maa ɔbea no asefo tumi sɛ wɔnsɛe atuatewfo no. Enti Eden bɔhyɛ no ma ɛdaa adi sɛ Satan ne nea n’atuatew de aba nyinaa bɛfi hɔ. Bɔhyɛ no san kyerɛɛ ɔkwan a eyi bɛfa so aba.\n8. Dɛn na yɛbɛtumi aka afa ɔbea no ne n’aseni no ho?\n8 Hena na na ɔbɛyɛ ɔbea no aseni? Esiane sɛ Satan yɛ honhom na aseni no ‘bɛtu no agu’ nti, ɛda adi sɛ aseni no nso yɛ honhom abɔde. (Hebrifo 2:14) Sɛ aseni no yɛ honhom a, ɛnde na ɔbea a ɔbɛwo aseni no nso yɛ honhom mu ade. Bere rekɔ so no, ɔwɔ no ne n’asefo yɛɛ bebree, nanso na obiara nnim ɔbea no ne n’aseni no. Bere a Yehowa hyɛɛ nkɔm wɔ Eden no akyi bɛyɛ mfe 4,000 deɛ, na ɛda so ara yɛ ahintasɛm. Saa bere no, Yehowa ne nkurɔfo yɛɛ apam ahorow, na nkakrankakra ɛkyerɛɛ nea ɔbɛyɛ aseni no ne ɔkwan a Onyankopɔn bɛfa so ayi ɔhaw a Satan atuatew de aba no afi hɔ.\nAPAM A ƐMA YƐHU ASENI NO\n9. Dɛn ne Abraham apam no, na bere bɛn na ɛfii ase yɛɛ adwuma?\n9 Bere a Yehowa hyɛɛ nkɔm wɔ Eden akyi bɛyɛ mfe 2,000 no, ɔka kyerɛɛ Abraham sɛ ɔntu mfi ne kurom Ur nkɔ Kanaan asase so. (Asomafo Nnwuma 7:2, 3) Onyankopɔn ka kyerɛɛ no sɛ: “Fi wo man ne w’abusua mu ne w’agya fie kɔ ɔman a mɛkyerɛ wo no so; na mɛyɛ wo ɔman kɛse, na mehyira wo ama wo din ayɛ kɛse; na yɛ nhyira ma afoforo. Mehyira wɔn a wohyira wo, na mɛdome obiara a ɔdome wo, na wo nti asase so mmusua nyinaa benya nhyira.” (Genesis 12:1-3) Ɛbɔ a Onyankopɔn hyɛɛ Abraham yi na yɛfrɛ no Abraham apam no. Yɛnnim bere pɔtee a Yehowa ne Abraham yɛɛ apam yi. Nanso apam no fii ase yɛɛ adwuma 1943 A.Y.B. mu. Saa bere no na Abraham fii Haran twaa Eufrate Asubɔnten no; na wadi mfe 75.\n10. (a) Dɛn na Abraham de kyerɛe sɛ ɔgye di paa sɛ Onyankopɔn bɔhyɛ bɛbam? (b) Ɔbea no aseni ho nsɛm bɛn na Yehowa ma ɛdaa adi nkakrankakra?\n10 Yehowa tĩĩ ne bɔhyɛ no mu kyerɛɛ Abraham mpɛn pii, na daa na ɔde biribi kakra ka ho. (Genesis 13:15-17; 17:1-8, 16) Na Abraham gye di paa sɛ Yehowa bɔhyɛ bɛbam; enti na wayɛ krado sɛ ɔde ne ba koro pɛ no bɛbɔ afɔre. Yehowa nso hyɛɛ apam no mu kena, na ɔsii so dua sɛ ɔkwan biara so ne bɔhyɛ bɛbam. (Monkenkan Genesis 22:15-18; Hebrifo 11:17, 18.) Bere a Yehowa ne Abraham yɛɛ apam no, nkakrankakra Yehowa maa ɔbea no aseni ho nsɛm pii daa adi. Ná aseni no bɛfi Abraham abusua mu, na na nnipa pii bɛba abɛka ne ho ne no adi hene. Wɔbɛsɛe Onyankopɔn atamfo nyinaa, na Onyankopɔn nam wɔn so bɛhyira nnipa pii.\nNa Abraham gye di paa sɛ Yehowa bɔhyɛ biara bɛbam (Hwɛ nkyekyɛm 10)\n11, 12. Ɔkwan bɛn so na Kyerɛwnsɛm no da no adi sɛ Abraham apam no mmamu kɛse bi wɔ hɔ, na dɛn na eyi kyerɛ ma yɛn?\n11 Bere bɛn na Abraham apam no dii kan baam? Ɛyɛ bere a Abraham asefo nyaa Bɔhyɛ Asase no. Nanso na ɛnyɛ ɛno ara ne no, efisɛ Bible ma yɛhu sɛ saa apam yi de nhyira a ɛkyɛn saa koraa nso bɛba. (Galatifo 4:22-25) Ɔsomafo Paulo kyerɛkyerɛɛ mu sɛ Abraham aseni titiriw ne Yesu Kristo. Wɔn a wɔka ne ho ne Kristofo 144,000 a wɔasra wɔn no. (Galatifo 3:16, 29; Adiyisɛm 5:9, 10; 14:1, 4) Bere a Yehowa hyɛɛ bɔ wɔ Eden no, ɔkae sɛ ɔbea bi bɛwo aseni no. Saa ɔbea no ne Onyankopɔn ahyehyɛde no fã a ɛwɔ soro no. Bible frɛ saa ɔbea yi “Yerusalem a ɛwɔ soro,” na emufo yɛ honhom abɔde a wɔdi Yehowa nokware. (Galatifo 4:26, 31) Sɛnea yɛahu no, bere a Onyankopɔn ne Abraham yɛɛ apam no, ɔhyɛɛ bɔ sɛ ɔbea no aseni de nhyira bɛbrɛ adesamma afebɔɔ.\n12 Abraham apam no too fapem maa ɔsoro Ahenni no, na ɛdaa no adi sɛ Ɔhene no ne ne mfɛfo adedifo bɛnya Ahenni no. (Hebrifo 6:13-18) Saa apam yi bɛyɛ adwuma akɔsi bere bɛn? Genesis 17:7 ka sɛ ɛyɛ “daa apam.” Ɛbɛyɛ adwuma kɔsi sɛ Ahenni no bɛsɛe Onyankopɔn atamfo na ɛde nhyira abrɛ asase sofo nyinaa. (1 Korintofo 15:23-26) Nokwasɛm ne sɛ nhyira a apam no de bɛba no bɛtena hɔ daa. Apam a Yehowa ne Abraham yɛe no da no adi sɛ Yehowa tirim a wabɔ sɛ ɔbɛma treneefo ‘ahyɛ asase so mã’ no bɛbam ɔkwan biara so.—Genesis 1:28.\nAPAM A ƐSI SO DUA SƐ AHENNI NO BƐTENA HƆ DAA\n13, 14. Dɛn na Dawid apam no si so dua?\n13 Eden bɔhyɛ no ne Abraham apam no ma yɛhu sɛ Yehowa tumidi wɔ nnyinaso titiriw bi. Ɛno ne ne trenee. Enti Mesia Ahenni a ɔde asi hɔ no nso gyina trenee so. (Dwom 89:14) Ɛnde, nkekae bi bɛtumi aba Mesia Ahenni no ho anaa? Bere bi bɛba a wɔbɛyi Ahenni no afi hɔ anaa? Apam foforo bi wɔ hɔ a ɛma yɛn awerɛhyem sɛ biribi saa rensi da.\nNkekae biara remma Mesia nniso no ho da, na ɛde nhyira a ɛnni awiei bɛba\n14 Yehowa hyɛɛ tete Israel hene Dawid bɔ bi. Yɛfrɛ saa bɔhyɛ no Dawid apam. (Monkenkan 2 Samuel 7:12, 16.) Yehowa hyɛɛ bɔ sɛ Mesia no bɛfi Dawid asefo mu na aba. (Luka 1:30-33) Afei deɛ na Yehowa rebue nneɛma so nkakrankakra ma nnipa ahu abusua a Mesia no bɛfi mu aba. Yehowa kae sɛ Dawid aseni yi na “ɛyɛ ne dea” sɛ ɔdi Mesia Ahenni no so Hene. (Hesekiel 21:25-27) Dawid ahenni no bɛtena hɔ daa efisɛ Yesu, Dawid aseni no, bɛtena hɔ afebɔɔ, na “n’ahengua bɛyɛ sɛ owia.” (Dwom 89:34-37) Yɛbɛtumi anya awerɛhyem sɛ nkekae biara remma Mesia nniso no ho da, na ɛde nhyira a ɛnni awiei bɛba!\nAPAM A ƐBƐMA YƐANYA ƆSƆFO\n15-17. Sɛnea apam a ɛbɛma yɛanya ɔsɔfo te sɛ Melkisedek kyerɛ no, dwuma foforo bɛn na aseni no bɛdi? Adɛn ntia?\n15 Abraham apam no ne Dawid apam no sii so dua sɛ ɔbea no aseni no bɛyɛ ɔhene. Nanso ɛno nko ara rentumi mma adesamma nnya nea wɔhia nyinaa. Ɛsɛ sɛ ɔhene no san yɛ ɔsɔfo. Ɔsɔfo nkutoo na ɔbɛtumi abɔ afɔre ama nnipa ade wɔn ho afi bɔne ho na wɔabɛka Yehowa abusua kɛse no ho. Sɛnea ɛbɛyɛ a aseni no bɛyɛ ɔsɔfo no, Yehowa yɛɛ apam foforo. Eyi ne apam a ɛbɛma yɛanya ɔsɔfo te sɛ Melkisedek.\n16 Yehowa yii no adi kyerɛɛ Ɔhene Dawid sɛ ɔno ara ne Yesu bɛyɛ apam. Nneɛma mmienu na ɛwɔ apam yi mu. Nea ɛdi kan, Yesu ‘bɛtena Onyankopɔn nsa nifa,’ na wama no tumi de asɛe n’atamfo nyinaa. Nea ɛto so mmienu, Yesu bɛyɛ “ɔsɔfo kosi mmeresanten wɔ Melkisedek kwan so!” (Monkenkan Dwom 110:1, 2, 4.) Ɛnde, adɛn nti na ɛhia sɛ Yesu yɛ ɔsɔfo “wɔ Melkisedek kwan so”? Ansa na Abraham asefo renya Bɔhyɛ Asase no, na Melkisedek yɛ Salem hene ne “Ɔsorosoroni Nyankopɔn sɔfo.” (Hebrifo 7:1-3) Yehowa ankasa na ɔpaw Melkisedek sɛ ɔnyɛ ɔhene ne ɔsɔfo, na ɔno nkutoo ne onipa a na ɔyɛ ɔsɔfo ne ɔhene bere koro mu. Esiane sɛ Melkisedek anim ne n’akyi nyinaa obiara nni hɔ a ɔnyaa saa dibea mmienu yi bi nti, na ɛte sɛ nea ‘ɔdi sɔfo daa.’\nApam a ɛbɛma yɛanya ɔsɔfo te sɛ Melkisedek no na Onyankopɔn nam so paw Yesu sɛ ɔnni sɔfo\n17 Apam yi na Onyankopɔn nam so paw Yesu sɛ onni sɔfo, na ɔbɛyɛ “ɔsɔfo daa wɔ Melkisedek kwan so.” (Hebrifo 5:4-6) Apam yi ma yɛhu pefee sɛ Yehowa asi so dua sɛ ɔnam Mesia Ahenni no so bɛma atirimpɔw a ɔwɔ ma nnipa ne asase yi abam.\nAHENNI NO GYINA APAM AHOROW SO\n18, 19. (a) Dɛn na ɛkyerɛ sɛ apam a yɛasusu ho no nyinaa fa Ahenni no ho? (b) Dɛn na yɛbɛsusu ho wɔ adesua a ɛdi hɔ no mu?\n18 Bɛsi ha yi, yɛahu sɛ apam no mu biara ne Mesia Ahenni no wɔ twaka bi, na Ahenni no gyina apam ahorow so pintinn. Eden bɔhyɛ no si so dua sɛ Yehowa nam ɔbea no aseni so bɛma atirimpɔw a ɔwɔ ma asase ne nnipa no abam. Abraham apam no ma yɛhu sɛ aseni no ne Yesu ne wɔn a wɔasra wɔn no. Afei ɛboa ma yɛhu dwuma a wɔbɛdi.\n19 Dawid apam no nso ma yɛhu abusua a Mesia no bɛfi mu aba ne ɛho nsɛm pii. Bio, apam yi ama Yesu kwan sɛ ɔnni asase so tumi na Ahenni no so nhyira ntena hɔ afebɔɔ. Apam a ɛbɛma yɛanya ɔsɔfo te sɛ Melkisedek no nso si so dua sɛ aseni no bɛyɛ ɔsɔfo. Nanso ɛnyɛ Yesu nko ara na ɔbɛma nnipa ade wɔn ho afi bɔne ne sintɔ biara ho ma wɔayɛ pɛ. Yehowa apaw nnipa bi sɛ wɔnkɔka Yesu ho nyɛ ahemfo ne asɔfo. Ɛhe na wɔfi? Yɛbɛsusu eyi ho wɔ adesua a ɛdi hɔ no mu.\nMesia Ahenni no: Ɛyɛ Onyankopɔn aban a Kristo ne Kristofo 144,000 a wɔasra wɔn no di so\nWɔn a Genesis 3:15 ka wɔn ho asɛm\nƆbea no: Yehowa ahyehyɛde no fã a ɛwɔ soro; emufo yɛ honhom abɔde anokwafo\nƆbea no aseni: Ɔbea no aseni titiriw ne Yesu Kristo. Wɔn a wɔka ne ho ne Kristofo 144,000 a wɔasra wɔn no. Ɔbea no asefo bɛsɛe Satan ne n’asefo pasaa\nƆwɔ no: Satan Bonsam\nƆwɔ no asefo: Honhom abɔde ne nnipa a wɔka Satan ho sɔre tia Onyankopɔn tumidi\nNea Onyankopɔn Bɛyɛ Ama N’atirimpɔw Abam\nEden bɔhyɛ no ma ɛda adi sɛ Onyankopɔn nam Ahenni no so bɛma atirimpɔw a ɔwɔ ma asase ne nnipa no abam. Apam nsia a ɛdidi so yi bɛma Onyankopɔn atirimpɔw aba mu:\nWƆN A WƆYƐE: Yehowa ne Abraham\nN’ATIRIMPƆW: Ɛno na ɛkyerɛ sɛ “ɔbea” a wɔaka ne ho asɛm wɔ Genesis 3:15 no “aseni” bɛdi ade wɔ Ahenni no mu\nWƆN A WƆYƐE: Yehowa ne Israel man no\nN’ATIRIMPƆW: Ɛbɔɔ “aseni” no ho ban, na ɛboaa nnipa ma wɔhuu Mesia no\nWƆN A WƆYƐE: Yehowa ne Dawid\nN’ATIRIMPƆW: Ɛkyerɛ sɛ Ɔhene Mesia bɛfi Dawid abusua mu na nhyira a Ahenni no de bɛba bɛtena hɔ daa\nAPAM A ƐBƐMA YƐANYA ƆSƆFO TE SƐ MELKISEDEK\nWƆN A WƆYƐE: Yehowa ne Yesu\nN’ATIRIMPƆW: Eyi na ɛkyerɛ sɛ ɔbea no “aseni” titiriw a ɔne Yesu bɛyɛ ɔhene ne ɔsɔfo daa\nWƆN A WƆYƐE: Yehowa ne Kristofo a wɔasra wɔn\nN’ATIRIMPƆW: Eyi ne nea Onyankopɔn gyina so gye Kristofo 144,000 a wɔasra wɔn no yɛ ne mma ma wɔbɛka Yesu a ɔyɛ “aseni” titiriw no ho\nWƆN A WƆYƐE: Yesu ne Kristofo a wɔasra wɔn\nN’ATIRIMPƆW: Ɛma Kristofo a wɔasra wɔn no nya hokwan sɛ wɔbɛka Kristo ho ne no adi ade sɛ ahemfo ne asɔfo wɔ soro


16 Enti okoduu Derbe ne Listra.+ Na hwɛ! osuani bi wɔ hɔ a ne din de Timoteo+ a ɔyɛ Yudani bea gyidini bi ba, na ne papa yɛ Helani, 2 na anuanom a wɔwɔ Listra ne Ikoniom no kaa ne ho asɛm pa. 3 Paulo pɛe sɛ ɔne saa ɔbarima yi kɔ, na esiane Yudafo a wɔwɔ hɔ no nti, ɔfaa no twaa no twetia,+ efisɛ na wɔn nyinaa nim sɛ ne papa yɛ Helani. 4 Afei bere a wɔnam nkurow no so no, wɔde mmara a asomafo no ne mpanyimfo a wɔwɔ Yerusalem asi ho gyinae no maa wɔn sɛ wonni so.+ 5 Enti asafo ahorow no kɔɔ so yɛɛ den gyidi mu+ na wɔn dodow kɔɔ anim daa. 6 Afei, wɔkɔfaa Frigia ne Galatia+ asase so, efisɛ honhom kronkron no baraa wɔn sɛ wɔnnka asɛm no wɔ Asia mantam mu. 7 Na bere a woduu Misia no, wɔbɔɔ mmɔden sɛ wɔbɛkɔ Bitinia,+ nanso Yesu honhom no amma wɔn kwan. 8 Enti wotwaam wɔ Misia kɔɔ Troa.+ 9 Na eduu anadwo no, Paulo nyaa anisoadehu+ bi: na ɔbarima bi a ofi Makedonia gyina hɔ resrɛ no sɛ: “Twa bra Makedonia bɛboa yɛn.” 10 Na onyaa anisoadehu no ara pɛ no, yesiim sɛ yɛrekɔ Makedonia,+ efisɛ yehui sɛ Onyankopɔn na afrɛ yɛn sɛ yɛnkɔka asɛmpa no nkyerɛ wɔn. 11 Enti yɛfaa nsu so fii Troa baa Samotrake tẽẽ, na ade kyee no, yɛkɔɔ Neapoli, 12 na yefii hɔ no yɛkɔɔ Filipi+ a ɛyɛ atubrafo kurow titiriw wɔ Makedonia mantam no mu.+ Yedii nna kakra wɔ saa kurow yi mu. 13 Na homeda dui no, yepue faa kurow no pon ano kɔɔ asubɔnten bi ho, faako a na yesusuw sɛ yebenya baabi a wɔbɔ mpae; na yɛtenaa ase kasa kyerɛɛ mmea a na wɔahyiam wɔ hɔ no. 14 Ɔbea bi a wɔfrɛ no Lidia a ɔtɔn ntama kɔkɔɔ a ofi Tiatira+ na ɔsom Onyankopɔn no tiei, na Yehowa buee ne koma mu+ fann ma ɔyɛɛ asõ maa nsɛm a Paulo kae no. 15 Afei bere a wɔbɔɔ ɔne ne fiefo asu+ no, ɔde nkotɔsrɛ kae sɛ: “Sɛ moabu me sɛ ɔnokwafo ama Yehowa a, mommɛtena me fie.”+ Na ɔyɛe ara ma yɛkɔɔ hɔ.+ 16 Na ɛbae sɛ yɛrekɔ baabi a wɔbɔ mpae no, abaawa bi a ɔwɔ akɔm honhom+ ne yɛn hyiae. Ná ɔka daakye nsɛm ma ne wuranom nya mfaso+ pii. 17 Abeawa yi dii yɛne Paulo akyi teɛteɛɛm+ sɛ: “Nnipa yi yɛ Ɔsorosoro Nyankopɔn no nkoa a wɔreka nkwagye kwan no ho asɛm akyerɛ mo.” 18 Ɔyɛɛ saa nna pii. Afei ɛyɛɛ Paulo ahometew+ na ɔdan ne ho ka kyerɛɛ honhom no sɛ: “Mehyɛ wo Yesu Kristo din mu sɛ fi ne mu fi.”+ Na ofii ne mu dɔn no ara.+ 19 Afei bere a ne wuranom hui sɛ nea wɔn ani da so a ɛbɛma wɔn mfaso no afi wɔn nsa+ no, wosusoo Paulo ne Silas mu twee wɔn kɔɔ gua so kɔmaa atumfoɔ no,+ 20 na wɔde wɔn kɔmaa ɔman mpanyimfo no kae sɛ: “Nnipa yi yɛ Yudafo a wɔrehaw+ yɛn kurow yi paa, 21 na wɔkyerɛkyerɛ amanne+ ahorow bi a mmara mma yɛn a yɛyɛ Romafo no kwan sɛ yedi akyi anaa yɛyɛ.” 22 Na nnipakuw no nyinaa sɔre kɔɔ wɔn so; na bere a ɔman no mu mpanyimfo no sunsuan wɔn ntade nguguso mu no, wɔhyɛe sɛ wɔmmɔ wɔn mmaa.+ 23 Wɔbɔɔ wɔn mmaa pii+ wiei no, wɔde wɔn koguu afiase hyɛɛ afiasehwɛfo no sɛ ɔnhwɛ wɔn so yiye.+ 24 Esiane sɛ wɔhyɛɛ no saa nti, ɔde wɔn koguu afiase a ɛhyɛ mfinimfini paa+ no mu kyekyeree wɔn anan bɔɔ dua mu.+ 25 Na bɛyɛ ɔdasum+ no, Paulo ne Silas bɔɔ mpae too dwom yii Onyankopɔn ayɛ;+ na nneduafo no tee wɔn nka. 26 Mpofirim ara asasewosow kɛse bi sii ma afiase no nnyinaso wosowee. Afei apon no nyinaa buebuei amonom hɔ ara, na wɔn nyinaa nkɔnsɔnkɔnsɔn no sansanee.+ 27 Bere a afiasehwɛfo no sɔre fii nna mu a ohui sɛ afiase apon no abuebue no, ɔtwee ne nkrante sɛ anka ɔrebekum ne ho,+ efisɛ na osusuw sɛ nneduafo no aguan.+ 28 Na Paulo de nne kɛse teɛɛm sɛ: “Nyɛ wo ho bɔne biara+ na yɛn nyinaa wɔ ha!” 29 Ɛnna okogyee kanea de mmirika bɔ wuraa hɔ, na ɔde ahopopo hwee+ Paulo ne Silas anim. 30 Na ɔde wɔn baa abɔnten kae sɛ: “Me wuranom, menyɛ dɛn+ na manya nkwa?” 31 Wɔkae sɛ: “Gye Awurade Yesu di na wobegye wo nkwa,+ wo ne wo fiefo.”+ 32 Na wɔkaa Yehowa asɛm kyerɛɛ ɔne wɔn a wɔwɔ ne fie nyinaa.+ 33 Na ɔde wɔn kɔe anadwo no ara kɔhohoroo wɔn akuru anim; na wɔbɔɔ ɔne ne ho nnipa nyinaa asu+ ntɛm ara. 34 Na ɔde wɔn baa ne fie bɛtow wɔn pon, na ɔne ne fiefo nyinaa dii ahurusi kɛse sɛ afei wabegye Onyankopɔn adi. 35 Bere a ade kyee no, ɔman mpanyimfo+ no somaa awɛmfo kɔkae sɛ: “Gyaa nnipa no ma wɔnkɔ.” 36 Ɛnna afiasehwɛfo no kaa nea wɔbɛkae no kyerɛɛ Paulo sɛ: “Mpanyimfo no asoma nnipa aba sɛ minnyaa mo. Enti afei mommɛsen nkɔ asomdwoe mu.” 37 Nanso Paulo ka kyerɛɛ wɔn sɛ: “Wɔhwee yɛn baguam bere a yenni fɔ, nnipa a yɛyɛ Romafo,+ na wɔde yɛn guu afiase; na afei de wɔreyi yɛn kodɛɛ? Dabi! mmom wɔn ankasa mmra mmeyi yɛn.” 38 Enti awɛmfo no kɔkaa nsɛm yi kyerɛɛ mpanyimfo no. Bere a wɔtee sɛ wɔyɛ Romafo no, wɔbɔɔ hu.+ 39 Enti wɔbɛpaa wɔn kyɛw, na woyii wɔn no, wɔsrɛɛ wɔn sɛ womfi kurow no mu nkɔ. 40 Na wofii afiase hɔ kɔɔ Lidia fie, na wohuu anuanom no, wɔhyɛɛ wɔn nkuran+ na wɔkɔe.


Ebɛnadze Ntsi Na Jehovah Adasefo Nndzi Awoda? | FAQ\nKENKAN WƆ Abkhaz Afrikaans Albanian America Mmum Kasa Amharic Arabic Argentina Mmum Kasa Armenian Armenian (West) Azerbaijani Bashkir Basque Bassa (Cameroon) Batak (Toba) Bicol Bosnian Boulou Brazil Mmum Kasa Bulgarian Cakchiquel (Western) Cambodian Catalan Cebuano Chavacano Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Colombia Mmum Kasa Corsican Croatian Czech Dangme Danish Dutch English (Borɔfo) Estonian Ewe (Awona) Faroese Fijian Finnish Fon French Ga (Nkran Kasa) Galician Garifuna Georgian German Greek Greenlandic Guarani Gun Haitian Creole Hebrew Hiligaynon Hungarian Hungary Mmum Kasa Iban Ibanag Igbo Iloko Indonesian Irish Mmum Kasa Isoko Italian Japan Mmum Kasa Japanese Javanese Kabiye Kabyle Kachin Karen (S'gaw) Kazakh Kazakh (Arabic) Kikaonde Kikuyu Kinyarwanda Kirghiz Kirundi Korean Lingala Lithuanian Lomwe Low German Malagasy Malay Malayalam Maltese Mam Mauritian Creole Maya Mazatec (Huautla) Mfantse Mingrelian Mixe (North Central) Mongolian Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele (Zimbabwe) Nepali Ngabere Nias Norwegian Nzema Oromo Ossetian Pangasinan Persian Peru Mmum Kasa Philippines Mmum Kasa Polish Portuguese Portuguese (Portugal) Punjabi Quechua (Cuzco) Rarotongan Romania Mmum Kasa Romanian Russian Sepedi Serbian Serbian (Roman) Sesotho (Lesotho) Setswana Shona Sidama Sinhala Slovak Slovenian Solomon Islands Pidgin Somali Spanish Spanish Mmum Kasa Sunda Swahili Swedish Tagalog Tahitian Tajiki Tarascan Tatar Telugu Tetun Dili Thai Tigrinya Tlapanec Tojolabal Tongan Totonac Tsonga Turkish Turkmen Tzeltal Tzotzil Uighur (Cyrillic) Ukrainian Urdu Uzbek Uzbek (Roman) Valencian Venda Vezo Vietnamese Wallisian Welsh Xhosa Yoruba (Alata) Zapotec (Isthmus) Zapotec (Lachiguiri) Zulu\nJehovah Adasefo nndzi awoda osiandɛ yɛgye dzi dɛ dɛm afedzi ahorow a ɔtsetse dɛm no nnsɔ Nyankopɔn enyi. Ɔwɔ mu dɛ Bible no nnkasa nntsia awodadzi tsenn dze, naaso ɔboa hɛn ma yesusũ ndzɛmba etsitsir bi a ɔfa dɛm afedzi ahorow yi ho yie. Afei so Bible no boa hɛn ma yɛtse Nyankopɔn adwen a ɔwɔ wɔ awodadzi ho no ase. Susũ nsɛm etsitsir a ɔfa awodadzi ho no mu anan bi ho hwɛ, na hwɛ Bible ngyinadosɛm ahorow bi a ɔfa ho.\nAwodadzi fi abosonsom mu. Funk & Wagnalls Standard Dictionary of Folklore, Mythology, and Legend nwoma no kã dɛ, awodadzi fi gyedzi a ɔnye dɛ sɛ odu obi n’awoda a, “esunsum fĩ nye tum ahorow bi nya hokwan dɛ wobepira nyia woridzi n’awoda no.” Ntsi wɔgye dzi dɛ, “aber a n’anyɛnkofo ehyia mu na wɔma no tsinkwa no, iyi bɔ nyia woridzi n’awoda no ho ban.” The Lore of Birthdays buukuu no so kã dɛ, wɔ tsetseberdo no, nna awoda ho kyerɛwtohɔ ho “hia na ama woeetum akã obi ne daakye,” aber a worigyina “nworaba mu hwɛ do” ayɛ iyi no. Buukuu yi dze kã ho dɛ, “nna tsetsefo no gye dzi dɛ awodadzi kyɛndar ahorow no wɔ bayi soronko bi a wɔdze ma obi tsinkwa.”\nNaaso, Bible no kasa tsia abayidze, mbusunkɔnhyɛ, abayisɛm, anaa “dza ɔtsetse dɛm.” (Deuteronomy 18:14; Galatiafo 5:19-21) Nokwasɛm nye dɛ, siantsir kor a ɔmaa Nyankopɔn sɛɛe tsetse Babylon kurow no nye dɛ, nna no mufo no dze hɔnho hyɛ nworabahwɛ a no so yɛ mbusunkɔnhyɛ no mu. (Isaiah 47:11-15) Jehovah Adasefo nnhaw hɔnho nnhwehwɛ beebi a amandze biara fi; naaso sɛ Kyerɛwnsɛm no dze amandze bi ho akwankyerɛ bi a no mu da hɔ ma a, yemmbu hɛn enyi nngu do.\nChristianfo a nna wodzi kan no enndzi awoda. The World Book Encyclopaedia no kã dɛ, “nna wobu obiara n’awoda a wodzi no dɛ ɔyɛ abosonsom amandze.” Bible no da no edzi dɛ asomafo no nye afofor a Jesus nankasa kyerɛkyerɛɛ hɔn no yɛɛ nhwɛdo bi a ɔsɛ dɛ Christianfo nyinara dzi ekyir.—2 Thessalonicafo 3:6.\nAfedzi kor pɛr a ɔsɛ dɛ Christianfo dzi no fa owu ho, na nnyɛ awoda ho—Jesus no wu no. (Luke 22:17-20) Ɔnnsɛ dɛ iyi yɛ hɛn nwanwa osiandɛ Bible no kã dɛ, “owu da sen obi n’awoda.” (Ɔsɛnkafo 7:1) Obodur Jesus no wu da no, nna oenya dzin pa wɔ Nyankopɔn enyim, na iyi ma no wu da no ho hia sen n’awoda.—Hebrewfo 1:4.\nBible no nnkã Nyankopɔn no somfo biara ho asɛm dɛ odzii awoda da. Nnyɛ dɛ bi a pue na iyi ho asɛm emmpue wɔ Bible no mu kɛkɛ, osiandɛ Bible no kã binom a wɔannsom Nyankopɔn naaso wodzii awoda ho asɛm. Wɔ ɔno mpo mu no, ɔannkã asɛmpa ammfa no mu biara ho.—Genesis 40:20-22; Mark 6:21-29.\nAso Jehovah Adasefo mba tse nkã dɛ wɔdze adze pa bi akam hɔn osian hɔn awoda a wonndzi ntsi anaa?\nTse dɛ awofo pa biara no, Jehovah Adasefo so da ɔdɔ edzi kyerɛ hɔn mba wɔ afe mũ no nyinara mu. Dza wɔyɛ no bi nye dɛ wɔkyɛ hɔn adze na wɔnye hɔn bɔ mu gye hɔn enyi wɔ afe mũ no nyinara mu. Wɔbɔ mbɔdzen dɛ wobedzi Nyankopɔn a ofi ne pɛ mu dze ndzɛmba pa ma ne mba no ne nhwɛdo pa no ekyir. (Matthew 7:11) Nsɛm a odzidzi do yi kyerɛ dɛ Adasefo mba nntse nnkã dɛ wɔdze biribi rekam hɔn:\n“Sɛ wo nsa ka akyɛdze bi aber a w’enyi nnda a, ɔno na ɔyɛ dɛw no.”—Tammy, oedzi mfe 12.\n“Ɔwɔ mu dɛ minnya akyɛdze wɔ m’awoda dze, naaso m’awofo ma me akyɛdze wɔ mber afofor. Na mepɛ no dɛm so, osiandɛ ɔyɛ a m’enyi nnda.”—Gregory, oedzi mfe 11.\n“Edwen dɛ ndwom nye keeki kakra a wodzi no minitsi du ntamu no na ɔyɛ apontow? Eba me fie a, nna ibohu apontow papa!”—Eric, oedzi mfe 6.\nFa mona Fa mona Ebɛnadze Ntsi Na Jehovah Adasefo Nndzi Awoda?\nEbɛnadze Ntsi Na Jehovah Adasefo Nndzi Borɔnya?


1พงศ์กษัตริย์ 13 TNCV - 1 Ahemfo 13 AKCB\nOdiyifo Bi Ka Tia Yeroboam\n1Awurade hyɛɛ Onyame nipa bi ma ɔkɔɔ Bet-El, na oduu hɔ bere a na Yeroboam rekɔ afɔremuka no ho akɔbɔ afɔre. 2Na ɔde Awurade nsɛm mu teɛɛ mu guu afɔremuka no so se, “Afɔremuka! Afɔremuka! Sɛnea Awurade se ni: ‘Wɔbɛwo ɔbabarima bi a wɔbɛto no din Yosia ato Dawid fi, na wo so na ɔde asɔfo a wofi nsɔree so ha a wɔhyew aduhuam ne nnipa nnompe no bɛbɔ afɔre!’ ” 3Da no ara, Onyankopɔn nipa no yɛɛ nsɛnkyerɛnne, na ɔkae se, “Eyi ne nsɛnkyerɛnne a Awurade ada no adi. Afɔremuka no mu bɛpae abien, na nsõ a egu so no ahwie agu.”\n4Ɔhene Yeroboam bo fuw Onyame nipa yi sɛ wakasa atia afɔremuka yi. Enti ɔteɛɛ ne nsa wɔ ne so, teɛɛ mu se, “Monkyere no!” Nanso ne nsa a ɔteɛɛ wɔ ɔbarima no so no sinsenii a wantumi anyɛ ho hwee. 5Na afɔremuka no mu paee abien, na nsõ a egu so no hwie gui, sɛnea nsɛnkyerɛnne a Onyankopɔn nipa nam Awurade nsɛm so daa no adi kyerɛɛ no.\n6Afei, ɔhene no srɛɛ Onyankopɔn nipa no se, “Srɛ Awurade, wo Nyankopɔn, ma me na me nsa no nya ahoɔden.” Enti Onyankopɔn nipa no srɛɛ Awurade maa no, na ɔhene no nsa nyaa ahoɔden ma ɛyɛɛ sɛnea na ɛte kan no.\n7Afei, ɔhene no ka kyerɛɛ Onyankopɔn nipa no se, “Ma yɛnkɔ fie, na kodidi, na mɛma wo akyɛde bi.”\n8Nanso Onyankopɔn nipa no buaa no se, “Mpo, sɛ wode wʼagyapade mu fa bɛkyɛ me koraa a, me ne wo renkɔ, na brodo nso, merenni na manom nsu wɔ ha. 9Awurade asɛm so na wɔnam hyɛɛ me se, ‘Ɛnsɛ sɛ wudi brodo anaa wonom nsu wɔ hɔ. Afei, nsan mfa ɔkwan a wofaa so kɔɔ Bet-El no so.’ ” 10Enti ofi Bet-El faa ɔkwan foforo so sɛ ɔrekɔ fie.\n11Na ɛbaa sɛ na odiyifo akwakoraa bi te Bet-El. Ne mmabarima bɛkaa nea Onyankopɔn nipa no ayɛ wɔ Bet-El da no nyinaa kyerɛɛ no. Afei, wɔkaa asɛm a waka akyerɛ ɔhene no nyinaa kyerɛɛ wɔn agya no. 12Odiyifo akwakoraa no bisaa wɔn se, “Na ɔfaa he?” Na ne mmabarima no kyerɛɛ no ɔkwan a Onyankopɔn nipa no faa so kɔe. 13Ɔka kyerɛɛ ne mmabarima no se, “Monhyehyɛ afurum no mma me ntɛm.” Na wɔhyehyɛɛ afurum no maa no no, ohuruw tenaa ne so 14tiw Onyankopɔn nipa no. Ɔkɔtoo no sɛ ɔte odum bi ase, na odiyifo akwakoraa no bisaa no se, “Wone Onyankopɔn nipa a wufi Yuda no ana?”\nObuaa no se, “Yiw, ɛyɛ me.”\n15Afei, odiyifo no ka kyerɛɛ no se, “Ma yɛnkɔ fie, na kodidi.”\n16Onyankopɔn nipa no ka kyerɛɛ no se, “Merentumi nsan mʼakyi. Minni ho kwan sɛ mididi anaa menom nsu wɔ ha. 17Awurade hyɛɛ me se, ‘Ɛnsɛ sɛ wudi aduan biara anaa wonom nsu bere a wowɔ hɔ, anaa wofa ɔkwan a wofaa so kɔɔ hɔ no so san wʼakyi.’ ”\n18Odiyifo akwakoraa no buae se, “Me nso, meyɛ odiyifo sɛ wo ara. Na ɔbɔfo bi kaa Awurade asɛm kyerɛɛ me se, ‘Fa no san bra wo fi, na ommedidi na ɔnnom nsu.’ ” Nanso na odiyifo akwakoraa no redaadaa no. 19Enti Onyankopɔn nipa no ne no san kɔe, kodidi nomee wɔ ne fi.\n20Bere a wɔte didipon ho redidi no, nkra fi Awurade nkyɛn baa odiyifo akwakoraa no so. 21Ɔteɛɛ mu guu Onyankopɔn nipa a ofi Yuda no so se, “Sɛɛ na Awurade ka: Woabu Awurade asɛm so, na woanni ahyɛde a Awurade, wo Nyankopɔn, hyɛɛ wo no so. 22Wosan baa ha bedii aduan, nom nsu, nanso ɔka kyerɛɛ wo se nni hwee, nnom hwee. Esiane eyi nti, wɔrensie wʼamu wɔ wʼagyanom da mu.” 23Na Onyankopɔn nipa no didi nom wiei no, odiyifo no hyehyɛɛ nʼafurum no maa no, 24na Onyankopɔn nipa no sii kwan so bio. Na ɔrekɔ no ara, gyata bi ba bekum no. Nʼamu no daa ɔkwan mu a, na afurum no ne gyata no gyinagyina ho. 25Nnipa ba bɛtoo so sɛ amu no da ɔkwan mu a gyata no gyina ho. Enti wɔkɔbɔɔ amanneɛ wɔ Bet-El baabi a odiyifo akwakoraa no te hɔ.\n26Bere a odiyifo akwakoraa no tee asɛm no, ɔkae se, “Ɛyɛ Onyankopɔn nipa no a wanni Awurade ahyɛde so no. Awurade ama nʼasɛm no aba mu sɛ ɔmaa gyata tow hyɛɛ no so, kum no.”\n27Na odiyifo no ka kyerɛɛ ne mmabarima no se, “Monhyehyɛ afurum no mma me.” Na wɔhyehyɛɛ afurum no. 28Ɔkɔ kohuu sɛ amu no da ɔkwan mu. Na afurum no ne gyata no da so gyinagyina ne ho, a gyata no nwee amu no, nto nhyɛɛ afurum no nso so. 29Enti odiyifo no faa Onyankopɔn nipa no amu no de no too nʼafurum no so, san de no kɔɔ kurom, kosuu no, siee no. 30Ɔde amu no too nʼankasa ne da mu, fii awerɛhow mu, suu no se, “Ao, me nua!”\n31Akyiri no, odiyifo no ka kyerɛɛ ne mmabarima no se, “Sɛ mewu a, munsie me wɔ ɔda a woasie Onyankopɔn nipa wɔ mu no mu. Momfa me nnompe ngu ne nnompe ho. 32Na asɛm a Awurade ka kyerɛɛ no se ɔnka ntia afɔremuka a ɛwɔ Bet-El ne abosomfi no a ɛwowɔ Samaria nkurow so no, ɛbɛba mu.”\n33Nanso eyi akyi koraa no, Yeroboam annan ne ho amfi nʼakwammɔne no so. Ɔkɔɔ so yii asɔfo fi nnipa no mu. Obiara a ɔpɛ no, otumi yɛɛ ɔsɔfo wɔ abosomfi hɔ. 34Eyi bɛyɛɛ bɔne kɛse, na ɛnam so sɛee Yeroboam ahemman, maa ne fifo nyinaa wuwui.\nAKCB : 1 Ahemfo 13


Nnwom 106 NA-TWI - Awurade adɔe - Kamfo Awurade! Monna - Bible Gateway\nNnwom 105Nnwom 107\nNnwom 106 Nkwa Asem (NA-TWI)\n106 Kamfo Awurade! Monna Awurade ase efisɛ oye; ne dɔ wɔ hɔ daa. 2 Hena na obetumi aka nneɛma akɛse a wayɛ? Hena na obetumi akamfo no?


2 तिमोथियॉस 1 HCV – 2 Timoteo 1 ASCB | Biblica\n2 तिमोथियॉस 1 HCV – 2 Timoteo 1 ASCB\n1Nwoma yi firi Paulo a ɔyɛ Kristo Yesu ɔsomafoɔ no nkyɛn. Onyankopɔn ankasa na ɔfrɛɛ me sɛ ɔsomafoɔ, sɛ menkɔbɔ nkwa a ɔnam Kristo Yesu so de baeɛ no ho dawuro.\nAdom, mmɔborɔhunu ne asomdwoeɛ mfiri Agya Onyankopɔn ne yɛn Awurade Kristo Yesu nka wo.\n3Meda Onyankopɔn a mede adwene mu fann som no sɛdeɛ me mpanimfoɔ yɛeɛ no ase. Daa, anadwo ne awia, mekae wo wɔ me mpaeɛbɔ mu. 4Mekae wo nisuteɛ ɛberɛ a yɛredi mpaapaemu no a, ɛma mʼani gyina wo. Enti sɛ mehunu wo bio a mʼani bɛgye. 5Mekae gyidie a emu yɛ den a na wowɔ, gyidie a ɛfirii aseɛ firii wo nana Lois ne wo maame Eunike mu no, na megye di sɛ woda so kura saa gyidie no a emu yɛ den no ara mu.\n6Yei enti merebɔ wo nkaeɛ sɛ kae akyɛdeɛ a ɛberɛ a mede me nsa guu wo so no Onyankopɔn de maa wo no. 7Ɛfiri sɛ, Honhom a Onyankopɔn de maa yɛn no mma yɛnyɛ ahufoɔ; na mmom, Honhom no ma yɛn tumi, ɔdɔ ne ahohyɛsoɔ. 8Mma wʼani nnwu Awurade adansedie, ne me a meyɛ ne deduani ho. Na sɛ ɔhaw bi to wo Asɛmpa no ka ho a, gyina pintinn wɔ ahoɔden a Onyankopɔn de ama wo no mu. 9Ɔgyee yɛn nkwa frɛɛ yɛn sɛ yɛmmɛyɛ ne dea. Ɛnyɛ biribi pa bi a yɛayɛ enti, na mmom, ɛyɛ nʼadom ara kwa. Ansa na wɔrehyɛ ewiase ase no na ɔnam Kristo Yesu so kyɛɛ yɛn saa adom no, 10na seesei, ɔnam Agyenkwa Kristo Yesu ba a ɔbɛba no so ada biribiara adi akyerɛ yɛn. Kristo, yɛn Agyenkwa dii owuo so nkonim, na ɔde anigyesɛm a ɛhyerɛn te sɛ kanea na ɛma nkwa a ɛnni awieeɛ brɛɛ yɛn. 11Onyankopɔn ayi me sɛ ɔsomafoɔ ne ɔkyerɛkyerɛfoɔ sɛ menna Asɛmpa no adi. 12Ɛnam yeinom so enti na mehunu saa amaneɛ yi. Nanso, meda so wɔ gyidie, ɛfiri sɛ, menim deɛ mede me ho to no so no, na menim nso sɛ ɔbɛkora deɛ mede ahyɛ ne nsa no ama da no nso.\n13Sɔ nokwasɛm a mekyerɛɛ wo no mu yie, na fa yɛ nhwɛsodeɛ, na tena gyidie ne ɔdɔ a ɛyɛ yɛn dea wɔ Kristo Yesu mu no. 14Wɔde ademudeɛ a ɛsom bo ahyɛ wo nsa. Fa Honhom Kronkron a ɔte wo mu no mmoa bɔ ho ban.\n15Sɛdeɛ wonim no, Akristofoɔ a wɔfiri Asia baa ha no nyinaa adwane agya me. Figelo ne Hermogene nso ka wɔn ho.\n16Awurade nhunu Onesiforo fiefoɔ mmɔbɔ ɛfiri sɛ, ɔhyɛɛ me nkuran mpɛn bebree. Nʼani anwu wɔ me ho sɛ mada afiase pɛn, 17na ɔduruu Roma ara pɛ, ɔbɔɔ mmɔden hwehwɛɛ me ara kɔsii sɛ ɔhunuu me. 18Awurade mmoa no na da no ɔnnya ahummɔborɔ mfiri Awurade no nkyɛn! Wonim akwan ahodoɔ a ɔfaa so boaa me wɔ Efeso.\nASCB : 2 Timoteo 1


18 Akyiri yi, Yehowa yii ne ho adi+ kyerɛɛ no wɔ Mamre nnua akɛse no mu,+ awia ketee a wim ayɛ hyew+ na ɔte ne ntamadan ano no. 2 Ɔmaa n’ani so no,+ ohuu mmarima baasa a wogyinagyina akyirikyiri. N’ani bɔɔ wɔn so no otuu mmirika fii ntamadan no ano kohyiaa wɔn, na ɔbɔɔ ne mu ase.+ 3 Ɛnna ɔkae sɛ: “Yehowa, sɛ manya w’anim dom a, mesrɛ wo, ntwa w’akoa ho nkɔ.+ 4 Mesrɛ mo, momma wɔmfa nsu kakra mmra mmɛhohoro mo nan ho,+ na monhome dua yi ase.+ 5 Na momma mempɛ paanoo sin bi mma mo na momfa nnwudwo mo koma.+ Muwie a afei mubetumi akɔ, efisɛ ɛno nti na mobɛfaa mo akoa ha yi.” Ɛnna wɔkae sɛ: “Yɛate. Yɛ sɛnea woaka no.” 6 Abraham yɛɛ ntɛm kɔɔ Sara nkyɛn ntamadan no mu, na ɔkae sɛ: “Yɛ ntɛm! Fa esiam susukora abiɛsa* na fɔtɔw fa yɛ paanoo.”+ 7 Ɛno akyi no, Abraham tuu mmirika kɔɔ ne mmoa mu kɔkyeree nantwi ba a ne ho yɛ mmerɛw na oye de no maa n’akoa, na ɔyɛɛ ntɛm siesiei.+ 8 Afei ɔde bɔta ne nufusu ne nantwi ba a wasiesie no besii wɔn anim.+ Na wɔredidi no nyinaa na ogyina wɔn nkyɛn wɔ dua no ase.+ 9 Afei wobisaa no sɛ: “Wo yere Sara wɔ he?”+ Na obuae sɛ: “Ɔwɔ ntamadan mu hɔ!”+ 10 Enti ɔtoaa so sɛ: “Mɛsan aba wo nkyɛn saa bere yi afe sesɛɛ, na ebedu hɔ no na wo yere Sara anya ɔbabarima.”+ Na ɔrekasa nyinaa na Sara wɔ ntamadan no ano wɔ ɔbarima no akyi retie. 11 Ná Abraham ne Sara nyinaa anyinyin na wɔn mfe akɔ anim.+ Ná Sara atwa bra.+ 12 Enti Sara fii ase serewee ne mu+ sɛ: “Mprempren a mabɔ aberewa na me wura nso abɔ akwakoraa yi, anigye bɛn na menya?”+ 13 Ɛnna Yehowa bisaa Abraham sɛ: “Dɛn nti na Sara serew kae sɛ, ‘mabɔ aberewa yi ɛbɛyɛ dɛn koraa na matumi awo ɔba?’+ 14 So biribi yɛ den ma Yehowa?+ Mɛsan aba wo nkyɛn saa bere yi afe sesɛɛ, na ebedu hɔ no na Sara anya ɔbabarima.” 15 Na Sara kae sɛ: “Manserew,” efisɛ na osuro. Ɛnna ɔkae sɛ: “Dabi, woserewee.”+ 16 Akyiri yi mmarima no sɔre fii hɔ de wɔn ani kyerɛɛ Sodom,+ na Abraham ne wɔn nantewee de gyaa wɔn kwan.+ 17 Yehowa kae sɛ: “Mede biribi a mɛyɛ behintaw Abraham anaa?+ 18 Hwɛ, ɔkwan biara so Abraham bɛyɛ ɔman kɛse a ɛyɛ den, na ne nti asase so aman nyinaa benya nhyira.+ 19 Me ne no abɔ sɛnea ɛbɛyɛ a ɔbɛma ne mma ne ne fiefo a wɔbɛba akyiri yi anantew Yehowa akwan so ayɛ nea ɛteɛ na wabu atɛntrenee,+ na ama Yehowa ayɛ nea waka afa Abraham ho nyinaa ama no.”+ 20 Enti Yehowa kae sɛ: “Osu ne nteɛteɛm a Sodom ne Gomora ama aba+ no ano yɛ den, na wɔn bɔne nso mu yɛ duru+ ankasa. 21 Mɛkɔ akɔhwɛ sɛ osu ne nteɛteɛm a mate no te saa ampa, na sɛ ɛnte saa a mehu.”+ 22 Saa bere yi, mmarima no dan wɔn ho de wɔn ani kyerɛɛ Sodom; nanso Yehowa+ de, na ɔda so gyina Abraham anim.+ 23 Ɛnna Abraham bisae sɛ: “O enti wobɛpra atreneefo aka abɔnefo ho?+ 24 Fa no sɛ atreneefo aduonum te kurow no mu, enti wobɛpra wɔn agu? Atreneefo aduonum a wɔwɔ mu yi remma wunhu kurow no mmɔbɔ?+ 25 Worentumi nni asɛm a ɛte saa, sɛ wubekum ɔtreneeni aka ɔbɔnefo ho ama awie ɔtreneeni sɛ ɔbɔnefo!+ Worentumi nyɛ saa da.+ So asase nyinaa temmufo no renyɛ nea ɛteɛ anaa?”+ 26 Afei Yehowa kae sɛ: “Sɛ mihu atreneefo aduonum wɔ Sodom kurow no mu a, wɔn nti mehu kurow no mmɔbɔ.”+ 27 Nanso Abraham kae sɛ: “Mesrɛ wo, minim sɛ meyɛ dɔte ne nsõ,+ nanso mayɛ sɛ me ne Yehowa bɛkasa. 28 Fa no sɛ aka nnipa baanum ansa na adu atreneefo aduonum. Nnipa baanum a aka no nti wobɛsɛe kurow no nyinaa?” Ɛnna ɔkae sɛ: “Sɛ mihu nnipa aduanan anum wɔ hɔ a merensɛe no.”+ 29 Na Abraham san ka kyerɛɛ no sɛ: “Fa no sɛ aduanan na wɔwɔ hɔ.” Ɛnna ɔkae sɛ: “Aduanan no nti merensɛe no.” 30 Ɔtoaa so sɛ: “Mesrɛ sɛ mma Yehowa bo mmfuw+ me na menkasa:+ Fa no sɛ nnipa aduasa na wɔwɔ hɔ.” Ɛnna ɔkae sɛ: “Sɛ mihu aduasa wɔ hɔ a merensɛe no.” 31 Nanso ɔtoaa so sɛ: “Mesrɛ meka oo, mepɛ sɛ me ne Yehowa kɔ so kasa:+ Fa no sɛ nnipa aduonu na wɔwɔ hɔ.” Ɛnna ɔkae sɛ: “Aduonu no nti merensɛe no.”+ 32 Afei ɔkae sɛ: “Mesrɛ sɛ mma Yehowa bo mmfuw+ me, na ma menka nea etwa to yi:+ Fa no sɛ nnipa du na wɔwɔ hɔ.” Ɛnna ɔkae sɛ: “Edu no nti merensɛe no.”+ 33 Na Yehowa+ ne Abraham wiee kasa no ɔkɔe, na Abraham nso san baa ne fie.\n^ Kyerɛ sɛ, “sea susukora abiɛsa”; ne nyinaa bɛyɛ kilogram 10.


Hena Ne Yesu Kristo? Yesu Yɛ Onyankopɔn anaa Ɔyɛ Onyankopɔn Ba?\nKENKAN WƆ Abbey Abui Acholi Alur American Sign Language Amharic Angolan Sign Language Arabic Argentinean Sign Language Armenian Ateso Attié Azerbaijani Azerbaijani (Cyrillic) Bassa (Cameroon) Bassa (Liberia) Batak (Karo) Batak (Simalungun) Batak (Toba) Betsimisaraka (Southern) Bislama Bolivian Sign Language Boulou Bété Cambodian Chavacano Chichewa Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Cibemba Cinyanja Colombian Sign Language Damara Dangme Douala Dusun Efik English Estonian Ewe Fante Fijian Fon French Ga Guadeloupean Creole Guarani Guarani (Bolivia) Guianese Creole Gun Guéré Haitian Creole Hausa Herero Hindi Hunsrik Iban Ibinda Igbo Indian Sign Language Irish Javanese Jula Kabuverdianu Kannada Karen (S'gaw) Khana Kikamba Kikaonde Kikongo Kikuyu Kimbundu Kinyarwanda Kipende Kirghiz Kirundi Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lamba Lhukonzo Lingala Lomwe Luganda Lunda Luo Macua Malagasy Malayalam Maltese Mambwe-Lungu Marathi Mauritian Creole Mazahua Mbunda Meru Moore Myanmar Navajo Ndau Ndebele Ndonga Ngangela Nias Nigerian Pidgin Nyungwe Nzema Okpe Oromo Otetela Ponapean Portuguese Portuguese (Portugal) Quechua (Ayacucho) Quichua (Imbabura) Quichua (Santiago del Estero) Rapa Nui Romanian Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Runyankore Russian Rutoro Réunion Creole Samoan Sango Sena Sepedi Seychelles Creole Sidama Silozi Sinhala Spanish Sranantongo Sunda Swahili Swati Tahitian Tajiki Talian Tamil Tandroy Thai Thai Sign Language Tigrinya Tiv Tongan Tshwa Turkish Twi Ukrainian Umbundu Urdu Urhobo Uruund Vezo Vietnamese Wallisian Wichi Wolaita Yacouba Zulu\n1, 2. (a) Sɛ wote obi a wagye din ho asɛm a, ɛkyerɛ sɛ wunim no yiye? Kyerɛkyerɛ mu. (b) Nkurɔfo ka sɛ Yesu yɛ nipa bɛn?\nNKURƆFO a wɔagye din wɔ wiase dɔɔso. Ebia woate wɔn mu bi nka anaa wunim wɔn din. Nanso ɛnkyerɛ sɛ wunim wɔn yiye. Worentumi nka sɛ wunim wɔn su ne wɔn ban.\n2 Bɛyɛ mfe 2,000 ni a Yesu Kristo baa asase so. Ebia woate ne ho asɛm sɛnea nnipa pii ate no. Nanso nnipa dodow no ara nnim onipa ko a ɔyɛ. Ebinom ka sɛ ɔyɛ nipa pa, ebi nso se ɔyɛ odiyifo, ɛnna ebinom se ɔyɛ Onyankopɔn. Wo nso ɛ, w’adwene kyerɛ wo sɛn?—Hwɛ Nsɛm Bi Mu Nkyerɛkyerɛmu 12.\n3. Adɛn nti na ehia paa sɛ wuhu Yehowa Nyankopɔn ne Yesu Kristo?\n3 Ehia paa sɛ wuhu nipa ko a Yesu yɛ. Dɛn ntia? Bible ka sɛ: “Eyi ne daa nkwa, sɛ wobehu wo, nokware Nyankopɔn koro pɛ no, yiye, ne nea wosomaa no no, Yesu Kristo.” (Yohane 17:3) Enti sɛ wuhu nea Bible ka fa Yehowa ne Yesu ho a, ebetumi ama woatena asase so daa wɔ Paradise. (Yohane 14:6) Afei nso sɛ wuhu Yesu yiye a, ɛbɛboa ma woahu sɛnea wobɛbɔ wo bra ne sɛnea wo ne nnipa bɛtena, efisɛ Yesu atwa sa pa ato hɔ ama yɛn. (Yohane 13:34, 35) Bere a yesuaa nhoma yi Ti 1 no, yehuu Onyankopɔn ho nokwasɛm. Afei yɛrebɛhwɛ nea Bible ka fa Yesu ho.\nYƐAHU MESIA NO!\n4. Dɛn na edin “Mesia” ne “Kristo” ma yehu?\n4 Ansa na wɔrewo Yesu no, na Yehowa aka wɔ Bible mu dedaadaw sɛ ɔbɛsoma Mesia anaa Kristo no aba wiase. “Mesia” yɛ Hebri kasa, ɛnna “Kristo” nso yɛ Hela kasa. Edin mmienu no nyinaa ma yehu sɛ Onyankopɔn beyi Mesia no ama no dibea kɛse. Nea Onyankopɔn ahyɛ bɔ sɛ ɔbɛyɛ no, Mesia no bɛma ne nyinaa aba mu. Ɛnnɛ mpo Yesu betumi aboa wo. Nanso bere a Yesu nnya mmaa asase so no, na nnipa pii redwen ho sɛ, ‘Hena koraa na ɔbɛyɛ Mesia no?’\n5. Ná Yesu asuafo no gye di sɛ ɔne Mesia no anaa?\n5 Ná Yesu asuafo no gye di paa sɛ ɔno ne Mesia no. (Yohane 1:41) Bere bi, Simon Petro ka kyerɛɛ Yesu sɛ: “Wone Kristo no.” (Mateo 16:16) Yɛn nso yɛbɛyɛ dɛn agye adi sɛ Yesu ne Mesia no?\n6. Dɛn na Yehowa yɛ de boaa nnipa a wɔn ani da hɔ na ama wɔahu Mesia no?\n6 Wonnya nwoo Yesu koraa no, na Onyankopɔn adiyifo akyerɛw ne ho nsɛm bebree ato hɔ na sɛ ɔba a nnipa ahu sɛ ɔno ne Mesia no. Ná ɛbɛboa wɔn sɛn? Yɛmfa no sɛ worekohyia obi a wunhuu no da wɔ baabi. Sɛ obi kyerɛ wo sɛnea ɔte a, ɛrenyɛ den sɛ wubehu no. Saa ara na Yehowa yɛe; nea Mesia no bɛyɛ ne nea ɛbɛto no nyinaa, Yehowa maa n’adiyifo kyerɛw too hɔ. Sɛ nkɔmhyɛ no nyinaa ba mu a, ɛbɛboa nkurɔfo a wɔn ani da hɔ ma wɔahu sɛ Yesu ne Mesia no.\n7. Nkɔmhyɛ mmienu bɛn na ɛma yehu sɛ Yesu ne Mesia no?\n7 Ma yɛnhwɛ saa nkɔmhyɛ no mu mmienu. Nea edi kan, mfe 700 ansa na Yesu reba no, odiyifo Mika kae sɛ wɔbɛwo Mesia no wɔ kurow ketewa Betlehem mu. (Mika 5:2) Ɛhɔ ara nso na wɔwoo Yesu! (Mateo 2:1, 3-9) Nea ɛto so mmienu, Daniel hyɛɛ nkɔm sɛ Mesia no beyi ne ti afe 29 Y.B. (Daniel 9:25) Nkɔmhyɛ a ɛkyerɛ sɛ Yesu ne Mesia no dɔɔso; emu mmienu pɛ na yɛaka ho asɛm yi.—Hwɛ Nsɛm Bi Mu Nkyerɛkyerɛmu 13.\nBere a wɔbɔɔ Yesu asu no, ɔbɛyɛɛ Mesia anaa Kristo\n8, 9. Bere a wɔbɔɔ Yesu asu no, dɛn na esii a ɛkyerɛ sɛ ɔno ne Mesia no?\n8 Yehowa ama yɛahu pefee sɛ Yesu ne Mesia no. Onyankopɔn ka kyerɛɛ Osuboni Yohane sɛ ɔbɛma wahu sɛnkyerɛnne bi a ɛbɛkyerɛ no Mesia no. Enti bere a Yesu kɔɔ Osuboni Yohane nkyɛn afe 29 Y.B. sɛ ɔmmɔ no asu wɔ Yordan Asubɔnten mu no, Yohane huu saa sɛnkyerɛnne no. Bible ka sɛ: “Ɔbɔɔ Yesu asu wiei no ara pɛ na ofii nsu no mu puei, na hwɛ! ɔsoro buei, na ohuu Onyankopɔn honhom sɛ ɛresian aba no so te sɛ aborɔnoma. Afei hwɛ! Nne bi fi soro kae sɛ: ‘Oyi ne me Ba, nea medɔ no na magye no atom.’” (Mateo 3:16, 17) Bere a Yohane huu sɛnkyerɛnne no na ɔtee nne no, ɛhɔ ara na ohui sɛ Yesu ne Mesia no. (Yohane 1:32-34) Saa da no, Yehowa hwiee honhom kronkron guu Yesu so ma ɔbɛyɛɛ Mesia. Ɔno na Onyankopɔn paw no sɛ Kannifo ne Ɔhene.—Yesaia 55:4.\n9 Nneɛma yi na ɛma yehu sɛ Yesu ne Mesia no: Bible nkɔmhyɛ, Yehowa anom asɛm, ne sɛnkyerɛnne a esii bere a wɔbɔɔ Yesu asu no. Ɛnde, ɛhe na Yesu fi baa asase so, na na ɔyɛ onipa bɛn? Yɛnhwɛ nea Bible aka.\nƐHE NA YESU FI BAA ASASE SO?\n10. Sɛnea Bible kyerɛ no, na Yesu wɔ he ansa na ɔreba asase so?\n10 Bible ka sɛ Yesu tenaa soro mfe pii ansa na ɔreba asase so. Mika kae sɛ Mesia no ase “fi tete a enni ano.” (Mika 5:2) Yesu kaa no mpɛn pii sɛ na ɔwɔ soro ansa na wɔrewo no aba asase so. (Kenkan Yohane 3:13; 6:38, 62; 17:4, 5.) Enti ansa na Yesu reba asase so no, na ɔne Yehowa atena akyɛ; ná mframa mpo mfa wɔn ntam.\n11. Dɛn nti na Yesu da Yehowa koma so saa?\n11 Yesu da Yehowa koma so paa. Dɛn ntia? Efisɛ Onyankopɔn dii kan bɔɔ no ansa na ɔrebɔ biribi foforo biara. Ɛno nti, Bible frɛ Yesu “abɔde nyinaa mu abakan.” * (Kolosefo 1:15) Ade foforo nti a Yehowa nni Yesu ho agorɔ ne sɛ, Yesu deɛ, Yehowa nko ara na ɔbɔɔ no. Ɛno nti, Bible frɛ Yesu Onyankopɔn “Ba a ɔwoo no koro.” (Yohane 3:16) Bio nso bere a Yehowa rebɔ nneɛma a aka no, Yesu nko ara na na ɔka ne ho. (Kolosefo 1:16) Yesu nko ara na yɛfrɛ no “Asɛm no,” efisɛ ɔno na Yehowa de nsɛm ne akwankyerɛ fa no so ma abɔfo ne nnipa.—Yohane 1:14.\n12. Yɛyɛ dɛn hu sɛ ɛsono Yesu ɛnna ɛsono Onyankopɔn?\n12 Ebinom bu Yesu sɛ ɔno ara ne Onyankopɔn. Nanso ɛnyɛ saa na Bible no ka. Bible ka sɛ Onyankopɔn na ɔbɔɔ Yesu. Ɛno kyerɛ sɛ Yesu wɔ mfiase. Nanso Yehowa na ɔbɔɔ nneɛma nyinaa, na onni mfiase. (Dwom 90:2) Yesu yɛ Onyankopɔn Ba, na amma ne tirim da sɛ ɔbɛyɛ ne ho sɛ Onyankopɔn. Bible ka no pefee sɛ Agya no yɛ kɛse sen Ɔba no. (Kenkan Yohane 14:28; 1 Korintofo 11:3.) Yehowa nko ara ne “ade nyinaa so Tumfoɔ Nyankopɔn.” (Genesis 17:1) Ɔsoro oo, asase so oo, obiara nni tumi sɛ ɔno.—Hwɛ Nsɛm Bi Mu Nkyerɛkyerɛmu 14.\n13. Dɛn nti na Bible ka sɛ Yesu yɛ “Onyankopɔn a wonhu no no suban”?\n13 Ansa na Yehowa rebɔ ɔsoro ne asase no, na ɔne ne Ba Yesu abom ayɛ adwuma mfe mpempem huhaa. Enti sɛnea na wɔdɔ wɔn ho no deɛ, ɛnyɛ bi ni! (Yohane 3:35; 14:31) Yesu suasuaa ne papa ara ma Bible ka sɛ ɔyɛ “Onyankopɔn a wonhu no no suban.”—Kolosefo 1:15.\n14. Ɛyɛɛ dɛn na Yehowa Ba a ɔda ne koma so no bɛyɛɛ onipa?\n14 Yehowa Ba a ɔda ne koma so yi penee so fii soro baa asase so bɛyɛɛ onipa. Ɛyɛɛ dɛn na etumi yɛɛ yiye saa? Yehowa faa anwonwakwan so de ne Ba no nkwa bɛhyɛɛ ɔbaabun bi a wɔfrɛ no Maria yam wɔ asase so. Eyi kyerɛ sɛ Yesu deɛ, na n’agya nyɛ onipa desani. Maria woo ɔbabarima a bɔne biara nni ne ho, na ɔtoo ne din Yesu.—Luka 1:30-35.\nNÁ YESU YƐ NIPA BƐN?\n15. Dɛn na woyɛ a ɛbɛma woahu Yehowa yiye?\n15 Wopɛ sɛ wusua Yesu ho ade pii na wuhu n’asetena ne sɛnea ɔte paa a, kenkan Bible nhoma a wɔato din Mateo, Marko, Luka ne Yohane. Wɔfrɛ saa nhoma yi Nsɛmpa. Sɛ wokenkan saa nhoma no a, ɛbɛma woahu Yehowa nso yiye, efisɛ Yesu te sɛ n’Agya pɛpɛɛpɛ. Ɛno nti na Yesu tumi kae sɛ: “Nea wahu me no ahu Agya no nso.”—Yohane 14:9.\n16. Dɛn na Yesu kaa ho asɛm paa? Yesu nyaa ne nkyerɛkyerɛ no fii he?\n16 Nnipa pii frɛɛ Yesu “Ɔkyerɛkyerɛfo.” (Yohane 1:38; 13:13) Adeɛ baako a Yesu kaa ho asɛm paa ne “Ahenni no.” Dɛn ne saa Ahenni yi? Ɛyɛ Onyankopɔn aban a ɛwɔ soro, na ebedi asase nyinaa so ama nnipa a wotie Onyankopɔn anya nhyira. (Mateo 4:23) Biribiara a Yesu kyerɛkyerɛe no fi Yehowa hɔ. Yesu no ara kae sɛ: “Nea mekyerɛkyerɛ no nyɛ me dea, na mmom nea ɔsomaa me no dea.” (Yohane 7:16) Ná Yesu nim sɛ Yehowa pɛ sɛ nkurɔfo te asɛmpa a ɛne sɛ Onyankopɔn Ahenni bedi asase nyinaa so no.\n17. Ɛhe na Yesu kyerɛkyerɛɛ nkurɔfo? Dɛn nti na ɔyeree ne ho kyerɛkyerɛɛ nkurɔfo saa?\n17 Ɛhe na Yesu kyerɛkyerɛɛ nkurɔfo? Baabiara a obenya nnipa; nkuraase, nkurow akɛse mu, gua so, hyiadan mu, ne afie mu. Wantena hɔ sɛ nkurɔfo mmra ne nkyɛn. Ɔno mmom na na ɔkɔ wɔn nkyɛn. (Marko 6:56; Luka 19:5, 6) Yesu yeree ne ho de ne bere ne n’ahoɔden kyerɛkyerɛɛ nkurɔfo. Dɛn ntia? Na onim sɛ saa na Onyankopɔn pɛ sɛ ɔyɛ. Afei nso na ɔpɛ sɛ ɔyɛ osetie ma n’Agya. (Yohane 8:28, 29) Ade baako nso a ɛkaa Yesu ma ɔkyerɛkyerɛɛ nkurɔfo ne sɛ na nnipa yɛ no mmɔbɔ. (Kenkan Mateo 9:35, 36.) Yesu huu sɛ na nyamesom mpanyimfo no nka nokware a ɛfa Onyankopɔn ne n’Ahenni no ho nkyerɛ nkurɔfo. Eyi nti, na ɔpɛ sɛ ɔboa nnipa pii ma wɔte asɛmpa no.\n18. Yesu suban bɛn na w’ani gye ho paa?\n18 Yesu baa asase so no, ɔkyerɛɛ sɛ ɔdɔ nnipa na odwen wɔn ho. Ná ne tirim nyɛ den, na na obiara tumi bɛn no. Ná mmofra mpo tumi ka kɔ ne ho. (Marko 10:13-16) Ná Yesu mpɛ nsisi; ná okyi nyansakorɔn ne animtiaabu. (Mateo 21:12, 13) Yesu bere so no, na nkurɔfo ka mmea hyɛ, na na wɔmfa wɔn nyɛ hwee. Nanso Yesu de, na obu mmea na bere nyinaa na odi wɔn ni. (Yohane 4:9, 27) Sɛ yɛka ahobrɛase nso a, na Yesu wɔ bi paa. Anwummere bi a na ɔne n’asuafo ahyia no, ɔfaa nsu hohoroo wɔn nan ho. Saa bere no, na nkoa na ɛyɛ saa adwuma no.—Yohane 13:2-5, 12-17.\nBaabiara a Yesu benya nnipa no, na ɔka asɛm no kyerɛ wɔn\n19. Asɛm bɛn na esii a ɛma yehu sɛ na Yesu nim nea nkurɔfo hia na oyii ne yam boaa wɔn?\n19 Ná Yesu nim nea nkurɔfo hia, na oyii ne yam boaa wɔn. Sɛnea ɔde Onyankopɔn tumi saa nkurɔfo yare no ma yehu pefee sɛ na odwen nnipa ho. (Mateo 14:14) Bere bi, ɔkwatani bi bɛka kyerɛɛ Yesu sɛ: “Sɛ wopɛ nko ara a, wubetumi ama me ho afi.” Ná ɔbarima no rebrɛ paa; n’asɛm yɛɛ Yesu mmɔbɔ, enti na ɔpɛ sɛ ɔboa no. Yesu teɛɛ ne nsa soo ne mu kae sɛ: “Mepɛ. Wo ho mfi.” Amonom hɔ ara na ɔbarima no ho tɔɔ no; kwata no tu yerae! (Marko 1:40-42) Wohwɛ a, ɔbarima no bɛte nka sɛn?\nƆYƐƐ N’AGYA APƐDE BERE NYINAA\n20, 21. Dɛn na ɛma yehu sɛ ɛba osetie a, Yesu na odi kan?\n20 Yɛreka obi a otie Onyankopɔn paa a, ɛyɛ Yesu. Sɛ dɛn na ɔrefa mu oo, sɛ dɛn na n’atamfo reyɛ no oo, n’Agya apɛde ara na ɔyɛe. Enti bere a Satan sɔɔ Yesu hwɛe no, Yesu anto Onyankopɔn mmara. (Mateo 4:1-11) Ɔno ara n’abusuafo bi annye anni sɛ ɔne Mesia no. Wɔkaa mpo sɛ “n’adwene asɛe.” Nanso Yesu amfa n’adwene ansi nea na wɔrekeka no so; ɔkɔɔ so yɛɛ Onyankopɔn adwuma. (Marko 3:21) Bere a Yesu atamfo nso yɛɛ no aninyanne no, wanyɛ wɔn bi antua ka; nea Onyankopɔn pɛ nko ara na ɔyɛe.—1 Petro 2:21-23.\n21 Bere a wɔrekum Yesu yayaayaw mpo, ɔyɛɛ osetie maa Yehowa. (Kenkan Filipifo 2:8.) Wo deɛ hwɛ yaw ne abɛbrɛsɛ a ɔfaa mu ansa na ɔrewu! Wɔkyeree no maa adansekurumfo twaa atoro too no so sɛ waka abususɛm, aturuturafo dwoodwoo no, na wobuu no ntɛnkyea maa asraafo yɛɛ no ayayade ma wɔbɔɔ no asɛndua mu. Enti ɔrewu no, ɔteɛɛm sɛ: “Asa!” (Yohane 19:30) Yesu wui no, ne nnansa so na Yehowa nyanee no maa no honhom nipadua. (1 Petro 3:18) Ankyɛ na Yesu san kɔɔ soro; “ɔkɔtenaa Onyankopɔn nsa nifa” twɛnee sɛ obesi no Hene.—Hebrifo 10:12, 13.\n22. Osetie a Yesu yɛ maa n’Agya nti, anidaso bɛn na yɛanya?\n22 Osetie a Yesu yɛ maa n’Agya nti, ɛnnɛ yɛwɔ anidaso sɛ yɛbɛtena asase so daa wɔ Paradise sɛnea Yehowa pɛ sɛ ɛyɛ no. Yɛbɛka Yesu wu no ho asɛm wɔ ti a edi hɔ no mu, na yebehu sɛ ne wu no ma yenya anidaso sɛ yɛbɛtena ase daa.\n^ nky. 11 Nea enti a Bible frɛ Yehowa Agya ne sɛ ɔno ne Ɔbɔadeɛ. (Yesaia 64:8) Yesu nso Bible frɛ no Onyankopɔn Ba, efisɛ Yehowa na ɔbɔɔ no. Abɔfo no ne Adam nyinaa, Bible frɛ wɔn Onyankopɔn mma.—Hiob 1:6; Luka 3:38.\nNOKWASƐM 1: YESU NE MESIA NO\n“Wone Kristo no.”—Mateo 16:16\nDɛn na ɛma yehu sɛ Yesu ne Mesia no?\nYehowa maa nnipa hui sɛ ne Ba ne Yesu.\nNkɔmhyɛ a ɛfa Mesia ho no, ne nyinaa baa mu wɔ Yesu so.\nNOKWASƐM 2: ANSA NA YESU REBA ASASE SO NO NA ƆYƐ ƆBƆFO\n“Mifi soro aba.”—Yohane 6:38\nDɛn na Yesu yɛe wɔ soro ansa na ɔreba asase so?\nKolosefo 1:15, 16\nYehowa nkutoo na ɔbɔɔ Yesu. Nneɛma a aka no deɛ, Yehowa rebɔ no, na Yesu ka ne ho. Yesu tenaa n’Agya nkyɛn mfe mpempem huhaa. Agya no kyerɛkyerɛɛ no.\nYehowa somaa Yesu baa asase so.\nNOKWASƐM 3: YESU DƆ NNIPA\n“Momma mmofra nkumaa no mmra me nkyɛn.”—Marko 10:14\nYesu suban bɛn na w’ani gye ho paa?\nNá Yesu tirim nyɛ den na na obiara tumi bɛn no.\nNá Yesu wɔ obu ma mmea na na odi wɔn ni bere nyinaa.\nNá Yesu brɛ ne ho ase.\nYesu yii ne yam boaa nkurɔfo.\nNOKWASƐM 4: YESU YƐ ONYANKOPƆN APƐDE BERE NYINAA\n“Mawie adwuma a wode ama me sɛ menyɛ no.”—Yohane 17:4\nOsetie a Yesu yɛe no, dɛn na yebetumi asua afi mu?\nBere a Ɔbonsam sɔɔ Yesu hwɛe no, Yesu anto Onyankopɔn mmara.\nYesu abusuafo bi buu no animtiaa, nanso ɔyɛɛ osetie maa Onyankopɔn kosii awiei.\nYesu anyɛ n’atamfo bɔne.\nBere a wɔrekum Yesu yayaayaw mpo, ɔyɛɛ osetie maa Onyankopɔn.\nHebrifo 10:12, 13; 1 Petro 3:18\nYehowa nyanee Yesu kɔɔ soro.


“Ahohia Bebree” Mu Mpo, Yi Wo Yam Som Onyankopɔn | Adesua\n“Etwa sɛ yɛfa ahohia bebree mu de kɔ Onyankopɔn ahenni mu.”—ASO. 14:22.\nHena na ɔma yɛkɔ ahohia mu?\nYɛbɛyɛ dɛn asiesie yɛn ho ama ɔtaa anaa abasamtu a ɛbɛba yɛn so?\nAkatua bɛn na ɛda hɔ retwɛn wɔn a wobegyina ahohia mu akosi awiei no?\n1. Adɛn nti na Onyankopɔn asomfo fa “ahohia bebree” mu?\nYƐBƐFA “ahohia bebree” mu ansa na yɛanya daa nkwa. Eyi yɛ wo nwonwa anaa? Ebia ɛnyɛ wo nwonwa. Sɛ yɛbaa asafo no mu akyɛ oo, sɛ ɛnkyɛe oo, yɛn nyinaa hyia sɔhwɛ. Adɛn ntia? Ade baako ne sɛ yɛte Satan wiase mu.—Adi. 12:12.\n2. (a) Wuyi ɔhaw a nnipa nyinaa hyia to nkyɛn a, ɔhaw foforo bɛn na Kristofo fa mu? (Hwɛ mfonini a ɛwɔ adesua yi mfiase no.) (b) Hena na ɔhyɛ ɔtaa a yehyia no akyi, na yɛyɛ dɛn hu saa?\n2 Nnipa nyinaa tɔ sin, enti obiara hyia ɔhaw wɔ n’asetenam. Nanso obi nya bɛyɛ Kristoni a, ohyia ɔhaw foforo. (1 Kor. 10:13) Esiane sɛ Kristofo ayi wɔn yam resom Onyankopɔn nti, wohyia ɔtaa. Yesu ka kyerɛɛ n’akyidifo sɛ: “Akoa nsen ne wura. Sɛ wɔataa me a, wɔbɛtaa mo nso.” (Yoh. 15:20) Ɛnde hena na ɔhyɛ ɔtaa yi akyi? Ɛyɛ Satan. Bible ka sɛ ɔte sɛ ‘gyata a ɔrebobom’ apɛ Yehowa asomfo “amene” wɔn. (1 Pet. 5:8) Satan pɛ sɛ ɔfa kwan biara so ma yebu Yehowa mmara so. Momma yɛnhwɛ nea ɛtoo ɔsomafo Paulo.\nPAULO FAA AHOHIA MU WƆ LISTRA\n3-5. (a) Ahohia bɛn na Paulo faa mu wɔ Listra? (b) Dɛn na na ɛwɔ Paulo asɛm no mu a ebetumi ahyɛ ne nuanom den?\n3 Paulo gyidi nti, ohyiaa ɔtaa mpɛn pii. (2 Kor. 11:23-27) Ɔtaa yi baako sii Listra. Na ɔbarima bi wɔ hɔ a “ɔyɛ obubuafo fi ne maame yam,” na Paulo saa no yare. Bere a nkurɔfo huu saa no, na wosusuw sɛ Paulo ne Barnaba yɛ anyame, enti na wɔpɛ sɛ wɔsom wɔn, nanso wɔsrɛɛ nkurɔfo no sɛ mma wɔnyɛ saa. Ankyɛ na Yudafo bi bɛsɛee Paulo ne Barnaba kyerɛɛ nkurɔfo no, na wosiw Paulo abo. Afei wogyaw no too hɔ susuwii sɛ wawu.—Aso. 14:8-19.\n4 Paulo ne Barnaba kɔɔ Derbe, na bere a wofii hɔ no, “wɔsan kɔɔ Listra ne Ikoniom ne Antiokia kɔhyɛɛ asuafo no akra den, hyɛɛ wɔn nkuran sɛ wɔntena gyidi no mu, na wɔkae sɛ: ‘Etwa sɛ yɛfa ahohia bebree mu de kɔ Onyankopɔn ahenni mu.’” (Aso. 14:21, 22) Sɛ Bible ka sɛ yɛbɛfa “ahohia bebree” mu a, ɛnyɛ anigyesɛm. Nanso Paulo ne Barnaba ‘hyɛɛ asuafo no den’ kae sɛ wɔbɛfa ahohia bebree mu. Ɛnde, ɛbɛyɛ dɛn na Paulo ne Barnaba atumi aka sɛ anuanom bɛfa ahohia bebree mu na bere koro no ara wɔaka sɛ wɔde saa asɛm no rehyɛ wɔn den?\n5 Yebenya mmuae no wɔ Paulo asɛm no ara mu. Ɔkae sɛ: “Etwa sɛ yɛfa ahohia bebree mu de kɔ Onyankopɔn ahenni mu.” Wanka kɛkɛ sɛ, “Yennyina ahohia bebree mu.” Mmom nea na Paulo resi so dua ne nhyira a wobenya bere a wɔadi Onyankopɔn nokware no. Eyi nyɛ bɔsrɛmka anaa daeso bi kɛkɛ. Yesu ankasa kae sɛ: “Nea obegyina mu akosi awiei no, ɔno na wobegye no nkwa.”—Mat. 10:22.\n6. Nhyira bɛn na wɔn a wogyina ahohia mu no benya?\n6 Sɛ yetumi gyina ahohia mu a, yebenya nkwa. Kristofo a wɔasra wɔn ne Yesu bedi ade wɔ soro daa. “Nguan foforo” no nso benya daa nkwa na wɔatena asase so dwoodwoo. (Yoh. 10:16; 2 Pet. 3:13) Nanso enkosi sɛ saa bere no bɛba no, yɛbɛfa “ahohia bebree” mu. Momma yɛnhwɛ sɔhwɛ ahorow mmienu a yebetumi ahyia.\nSƆHWƐ A ƐBA TEE\n7. Sɔhwɛ a ɛba tee no bi ne nea ɛwɔ he?\n7 Yesu kae sɛ: “Nkurɔfo beyi mo ama baguafo, na me nti wɔbɛhwe mo hyia adan mu na wɔde mo agyina amrado ne ahene anim, na ayɛ adanse ama wɔn.” (Mar. 13:9) Yesu asɛm no kyerɛ sɛ ahohia a Kristofo binom bɛfa mu yɛ ɔtaa a atamfo de bɛba wɔn so tee. Ɛtɔ da a asɔfo ne aban mpanyimfo na ɛde ɔtaa a ɛte saa ba. (Aso. 5:27, 28) San hwɛ nea ɛtoo Paulo no. Ɔtaa a ɛte saa bɔɔ no hu anaa? Dabida.—Monkenkan Asomafo Nnwuma 20:22, 23.\n8, 9. Dɛn na Paulo de kyerɛe sɛ na wasi ne bo sɛ obegyina sɔhwɛ mu? Ɔkwan bɛn so na nnɛ nso anuanom bi agyina sɔhwɛ ano?\n8 Paulo angogow ne ho amma Satan. Ɔkae sɛ: “Me kra ho nhia me pii sɛ wie a mewie me mmirikatu ne ɔsom adwuma a minya fii Awurade Yesu hɔ sɛ minni Onyankopɔn adom ho asɛmpa no ho adanse fefeefe no.” (Aso. 20:24) Yehu wɔ asɛm yi mu sɛ na ɔtaa mmɔ Paulo hu koraa. Mmom nea ebesi biara na wasi ne bo sɛ obegyina mu. Ɔhaw ne abɛbrɛsɛ a ɔfaa mu nyinaa no, nea na esi n’ani so ara ne sɛ obedi “adanse fefeefe.”\n9 Ɛnnɛ, anuanom mmea ne mmarima pii asi wɔn bo sɛ wɔremma ɔtaa nsɛe wɔne Yehowa ntam. Seesei a yɛrekasa yi koraa anuanom bi gu afiase wɔ ɔman bi so. Wɔadi bɛyɛ mfe 20 wɔ hɔ nanso wonnii wɔn asɛm mpo. Adɛn nti na wɔde wɔn agu afiase? Asɛm no ara ne sɛ wɔmfa wɔn ho nhyehyɛ amanyɔsɛm mu. Atumfoɔ no mma kwan sɛ wɔn abusuafo mpo bɛkɔ akɔsra wɔn. Wɔahwe yɛn nuanom yi bi ayɛ wɔn ayayade.\n10. Sɛ yɛkɔ ahohia mu prɛko pɛ a, adɛn nti na ɛnsɛ sɛ yɛbɔ hu?\n10 Ɛtɔ da nso a, yɛn nuanom tumi kɔ ahohia mu prɛko pɛ. Sɛ biribi saa to wo a, mmɔ hu. Kae Yosef. Ne nuanom tɔn no ma ɔkɔyɛɛ akoa, nanso Yehowa ‘gyee no fii n’ahohia nyinaa mu.’ (Aso. 7:9, 10) Wo nso wokɔ tebea a ɛte saa mu a, Yehowa betumi aboa wo. Mma wo werɛ mfi da sɛ “Yehowa nim sɛnea obegye wɔn a woyi wɔn yam som no no afi sɔhwɛ mu.” (2 Pet. 2:9) Yehowa ama yɛn nea yebetumi agyina so de yɛn werɛ ahyɛ ne mu na yɛde akokoduru agyina ɔtaa ano. Nya Yehowa mu ahotoso sɛ obetumi agye wo afi wiase bɔne yi mu na wama wo daa nkwa.—1 Pet. 5:8, 9.\nSƆHWƐ BI MMA TEE\n11. Nsonsonoe bɛn na ɛwɔ sɔhwɛ a ɛba tee ne nea ɛmma tee mu?\n11 Ɛtɔ da bi a sɔhwɛ a yehyia no mma tee. Nsonsonoe bɛn na ɛwɔ eyi ne ɔtaa a ɛba tee mu? Ɔtaa te sɛ ahum a etu prɛko pɛ sɛe wo fie pasaa. Nanso ɛnyɛ sɔhwɛ nyinaa na ɛba tee saa; ebi te sɛ mfɔte a edidi wo dan ase nkakrankakra. W’ani bɛba wo ho so no na aka akyi dodo; nea edi hɔ ne sɛ dan no bedwiriw agu koraa.\n12. (a) Ɔkwan titiriw baako bɛn na Satan fa so sɔ yɛn hwɛ, na adɛn nti na etumi yɛ adwuma paa? (b) Abasamtu kaa Paulo sɛn?\n12 Satan pɛ sɛ ɔsɛe wo ne Yehowa ntam. Ebia ɔde ɔtaa bɛba wo so, nanso ɛnyɛ bere nyinaa na ɔyɛ saa. Ɛtɔ da a ɔbɛma w’abam abu. Biribi a ɛte saa betumi aba nkakrankakra, nanso w’ani bɛba wo ho so no na wo gyidi ayɛ mmerɛw. Enti yɛbɛka a, abasamtu yɛ kwan titiriw baako a Satan de yɛ adwuma paa. Ɛtɔ da a na ɔsomafo Paulo mpo abam bu. Bere bi ɔno ankasa kae sɛ: “M’asɛm yɛ mmɔbɔ.” (Monkenkan Romafo 7:21-24.) Ebia wobɛka sɛ, ‘Ei, Paulo paa na n’abam abu yi.’ Yɛreka yi ebia na Paulo ka tete akwankyerɛ kuw no ho, na na ɔmfa ne som nni agorɔ. Ɛnde, adɛn nti na obi a ɔte saa abam bu? Asɛm no ara ne sɛ na Paulo tɔ sin. Ná ɔpɛ sɛ ɔyɛ nea ɛteɛ nanso na ɛnyɛ mmerɛw. Sɛ wo ne wo ho di apere saa a, ka wo koma to wo yam na hu sɛ Paulo nso hyiaa tebea a ɛte saa ara.\n13, 14. (a) Adɛn nti na Onyankopɔn asomfo bi abam bu? (b) Hena na ɔpɛ sɛ yɛn gyidi yɛ mmerɛw, na adɛn ntia?\n13 Ɛtɔ da bi a anuanom mmarima ne mmea pii abam bu, dadwen hyɛ wɔn so, na ebi mpo a wobesusuw sɛ wɔn ho nni mfaso biara. Nhwɛso bi ni: Onuawa kwampaefo mmɔdenbɔfo bi kae sɛ: “Daa metaa dwen mfomso bi a midii ho, na bere biara a ɛho asɛm bɛba m’adwenem no, na mabotow. Sɛ mekae mfomso a madi atwam a, ɛyɛ a na ɛyɛ me sɛ minni adɔfo biara; Yehowa mpo nnɔ me.”\n14 Adɛn nti na Yehowa asomfo a wɔbɔ mmɔden te sɛ onuawa yi tumi di yaw saa? Nneɛma pii ntia. Ebia wosusuw sɛ biribiara nkɔ yiye mma wɔn, enti daa wosu wɔn ho. (Mmeb. 15:15) Ebinom nso wɔ hɔ a, yare bi nti daa na wɔabotow. Nea ɛkɔfa eyi ba biara no, momma yɛnkae sɛ obi wɔ hɔ a ɔpɛ sɛ ɔde tebea a ɛte saa sum yɛn afiri. Ɛnde, hena na ɔpɛ sɛ yɛn abam bu na yegyae Yehowa som? Ɛnyɛ obiara sɛ Satan. Yehowa abu no kumfɔ dedaw, na ɔpɛ sɛ wo nso w’anidaso nyinaa sa. (Adi. 20:10) Satan pɛ sɛ ogyigye yɛn na yɛbrɛ yɛn som ase. Ɛtɔ da a Satan de ɔtaa ba yɛn so tee, ɛtɔ da nso a ɔbɛma yɛn abam abu, nanso adwene a ɛwɔ emu biara akyi ne sɛ ɔbɛma yɛagyae Onyankopɔn som. Mma wo werɛ mfi da sɛ Onyankopɔn asomfo nyinaa gyina akono; wɔne Satan redi asi sɛnea ɛbɛyɛ a wɔbɛkɔ so adi Yehowa nokware.\n15. Sɛnea 2 Korintofo 4:16, 17 kyerɛ no, dɛn na yɛasi yɛn bo sɛ yɛbɛyɛ?\n15 Si wo bo ne Satan nni asi na wannya wo. Fa w’adwene si akatua no so. Paulo kyerɛw Kristofo a wɔwɔ Korinto no sɛ: “Yɛmpa abaw, na sɛnea yɛte wɔ nnipa ani so no resɛe mpo a, sɛnea yɛte wɔ yɛn mu no de, ɛyɛ foforo da biara da. Na ahohia no yɛ bere tiaa mu de na ɛyɛ hare de, nanso ɛde anuonyam a emu yɛ duru koraa a ɛtena hɔ daa brɛ yɛn.”—2 Kor. 4:16, 17.\nSIESIE WO HO NNƐ\nMpanyin ne mmofra nyinaa siesie wɔn ho de hyɛ wɔn gyidi den (Hwɛ nkyekyɛm 16)\n16. Adɛn nti na nnɛ na ɛsɛ sɛ yesiesie yɛn ho ma ahohia biara a ɛbɛba?\n16 Sɛnea yɛahu no, Satan “nnɛɛdɛe” dɔɔso. (Efe. 6:11) Enti ehia paa sɛ yetie afotu a ɛwɔ 1 Petro 5:9 yi: “Momfa gyidi nnyina hɔ pintinn ne no nni asi.” Ɛnnɛ ne bere a ɛsɛ sɛ yesiesie yɛn adwene ne yɛn koma na yɛatumi ayɛ nea ɛteɛ daa. Yɛnyɛ mfatoho: Asraafo ntena hɔ mma ɔko mma ansa na wɔasiesie wɔn ho, na mmom bere a ɔko nnya mmae koraa no, wɔma wɔn ntetee a ɛbɛboa wɔn daakye. Saa ara na ɛsɛ sɛ yɛn nso yɛyɛ. Yennim ɔko a ɛda yɛn anim, enti saa bere yi a ahohia kɛse biara nnya mmaa yɛn so yi, ɛsɛ sɛ yesiesie yɛn ho yiye. Ɔsomafo Paulo hyɛɛ Kristofo nkuran sɛ: “Monkɔ so ara nsɔ nhwɛ sɛ mowɔ gyidi no mu anaa, monkɔ so mpɛɛpɛɛ mo mu nhwɛ.”—2 Kor. 13:5.\n17-19. (a) Yɛbɛyɛ dɛn apɛɛpɛɛ yɛn mu? (b) Ɔkwan bɛn so na yɛn nuanom nkumaa a wɔkɔ sukuu no betumi asiesie wɔn ho akyerɛkyerɛ wɔn gyidi mu?\n17 Ɔkwan baako a wobɛfa so apɛɛpɛɛ wo mu ne sɛ wubebisa wo ho nsɛm te sɛ: ‘Mebɔ mpae daa? Sɛ obi repiapia me kɔ bɔne mu a, hena na mitie no? Migye tom sɛ Onyankopɔn ne me sodifo enti ɔno na mitie no anaa mitie nnipa? Mekɔ asafo nhyiam daa? Mede akokoduru ka me gyidi ho asɛm kyerɛ afoforo? Sɛ me nuanom yɛ biribi tia me a, mede kyɛ wɔn sɛnea mepɛ sɛ wɔde me mfomso kyɛ me no? Mebrɛ me ho ase ma mpanyimfo a wɔwɔ m’asafo mu ne wɔn a Yehowa ahyehyɛde no de wɔn yɛ adwuma no nyinaa?’\n18 Nnipa pii atwa yɛn ho ahyia a wɔpɛ sɛ wɔsɛe yɛn adwene. Yɛn nuanom nkumaa a wɔkɔ sukuu no de akokoduru ka wɔn gyidi ho asɛm kyerɛ wɔn mfɛfo. Wonsuro mfɛre sɛ wɔbɛyɛ saa. Dɛn na ɛboa wɔn ma wotumi kasa akokoduru so? Wɔde nyansahyɛ a epue yɛn nsɛmma nhoma mu no yɛ adwuma. Ɛho nhwɛso ne July 2009 Nyan!, Borɔfo deɛ no. Ɛde nyansahyɛ bi mae sɛ, sɛ wo sukuuni bi bisa wo sɛ: “Adɛn nti na wunnye adannandi nni?” a, wubetumi aka no tiawa sɛ: “Dɛn paa na ɛwɔ ho a enti ɛsɛ sɛ migye di? Nyansahufo a wɔkɔfaa wɔn asɛm bae mpo adwene nhyia wɔ ho!” Awofo, mo ne mo mma mmobɔ nsɛm a ɛte saa so na wɔatumi akyerɛkyerɛ wɔn gyidi mu wɔ sukuu.\n19 Ampa, ɛtɔ da a, ɛnyɛ mmerɛw sɛ yɛbɛkyerɛkyerɛ yɛn gyidi mu akyerɛ afoforo anaa yɛbɛyɛ nneɛma a Yehowa pɛ sɛ yɛyɛ. Wo deɛ hwɛ, ɛtɔ da a yebefi adwuma aba fie no na yɛabrɛ, enti egye animia paa na yɛatumi akɔ adesua. Ɛtɔ da nso a ɛnyɛ mmerɛw sɛ yɛbɛsɔre afi kɛtɛ so asiesie yɛn ho akɔ asɛnka. Nanso kae sɛ, sɛ wode yɛ wo su sɛ wobɛyɛ saa nnɛ a, daakye sɛ sɔhwɛ kɛse bi ba a, ɛrenyɛ den sɛ wobɛfa mu.\n20, 21. (a) Sɛ yedwinnwen agyede no ho a, ɛbɛboa yɛn sɛn? (b) Dɛn na ɛsɛ sɛ yesi yɛn bo sɛ yɛbɛyɛ?\n20 Abasamtu nso ɛ? Yɛbɛyɛ dɛn agyina ano? Ɔkwan titiriw baako a yɛbɛfa so ayɛ saa ne sɛ yebedwinnwen Yesu agyede afɔre no ho. Saa ara na ɔsomafo Paulo yɛe. Ampa, ɛtɔ da a na n’asɛm ayɛ mmɔbɔ. Nanso na onim sɛ Kristo anwu amma nnipa a wɔyɛ pɛ na mmom abɔnefo te sɛ ɔno. Ɔkyerɛwee sɛ: “Ase a mete ɔhonam mu seesei yi, mete no Onyankopɔn Ba a ɔdɔɔ me na ɔde ne ho too hɔ maa me no mu gyidi mu.” (Gal. 2:20) Paulo gyee agyede no toom sɛ biribi a Yehowa de akyɛ no.\n21 Wo nso sɛ wugye agyede no tom sɛ ɛyɛ akyɛde a Yehowa de ama wo a, ɛbɛboa wo paa. Eyi nkyerɛ sɛ abasamtu betu ayera koraa. Yɛn mu bi wɔ hɔ a, ebia yɛne tebea a ɛte saa bɛtena kosi sɛ wiase foforo no bɛba. Nanso kae sɛ wɔn a wobegyina mu akosi awiei no na wobenya akatua no. Ade rekye a ade resa nyinaa na yɛrebɛn ɛda a Onyankopɔn Ahenni no bɛba. Sɛ enya ba a, asomdwoe bɛhyeta wiase baabiara na adesamma nyinaa bɛyɛ pɛ a sintɔ biara nni obiara ho. Enti si wo bo sɛ wobɛkɔ Ahenni no mu; sɛ wobɛfa ahohia bebree mu mpo a, mpa abaw.


2 Samuel 12 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Waray-Waray Xhosa Yoruba Zambian Sign Language Zimbabwe Sign Language Zulu\nSamuel Nhoma A Ɛto So Abien 12:1-31\nNatan daa Dawid mfomso adi kyerɛɛ no (1-15a)\nBat-Seba ba no wui (15b-23)\nBat-Seba woo Solomon (24, 25)\nWɔko faa Ammonfo kurow Raba (26-31)\n12 Enti Yehowa somaa Natan+ kɔɔ Dawid nkyɛn+ kɔka kyerɛɛ no sɛ: “Mmarima baanu tenaa kurow bi mu, ɔbaako yɛ osikani, na ɔbaako yɛ ohiani. 2 Ná osikani no wɔ nguan ne anantwi bebree;+ 3 ohiani no de, na onni hwee sɛ oguan* ketewa baako a ɔtɔɔ no.+ Ɔyɛn no, na ɔne ohiani no mma mmarima boom nyinii. Aduan kakra a ohiani no wɔ no, ɔne no na edii, na ɔnom ne kuruwa ano. Ɔdaa ne kokom, na ɔyɛɛ no sɛ ne babea. 4 Akyiri yi, osikani no nyaa ɔhɔho, nanso wamfa ne nguan ne n’anantwi no bi ansom ɔkwantuni a wabɛsra no no hɔho, na mmom ɔkɔfaa ohiani no guan no kum no maa ɔbarima a ɔbaa ne nkyɛn no.”+ 5 Ɛnna Dawid bo fuw ɔbarima no denneennen, na ɔka kyerɛɛ Natan sɛ: “Sɛ́ Yehowa te ase yi,+ ɔbarima a ɔyɛɛ saa no fata owu! 6 Esiane sɛ wayɛ saa ade yi na wannya ahummɔbɔ nti, ɔde nguan anan bɛhyɛ ananmu.”+ 7 Ɛnna Natan ka kyerɛɛ Dawid sɛ: “Wone ɔbarima no! Nea Yehowa, Israel Nyankopɔn aka ni, ‘Me na mesraa wo de wo sii Israel so hene,+ na me na migyee wo fii Saul nsam.+ 8 Mede wo wura fi maa wo,+ na mede wo wura yerenom+ nso guu wo kokom, na mede Israel ne Yuda fi maa wo.+ Ɛno da nkyɛn a, na mepɛ sɛ meyɛ nneɛma bebree nso ma wo.+ 9 Adɛn nti na woabu Yehowa asɛm animtiaa ayɛ n’ani so bɔne yi? Wode sekan akum Hitini Uria,+ na woafa ne yere aware no;+ Ammonfo sekan na wode kum no.+ 10 Esiane sɛ woabu me animtiaa na woafa Hitini Uria yere aware no nti, sekan rempa wo fi da.’+ 11 Nea Yehowa aka ni, ‘Mɛma mmusu aba wo so, na wo fi na ebefi aba.+ Mede wo yerenom bɛma wo yɔnko barima,+ na wode w’ani behu; ɔne wo yerenom bɛdeda awia ketee.+ 12 Esum mu na woyɛɛ wo de,+ na me de, mɛyɛ no awia ketee ama Israel nyinaa ahu.’” 13 Ɛnna Dawid ka kyerɛɛ Natan sɛ: “Mayɛ Yehowa bɔne.”+ Na Natan ka kyerɛɛ Dawid sɛ: “Yehowa nso de wo bɔne akyɛ wo.+ Worenwu.+ 14 Nanso esiane sɛ woayɛ eyi de abu Yehowa animtiaa nti, wo ba a wɔawo no foforo no, nea ɛbɛyɛ biara obewu.” 15 Ɛnna Natan siim kɔɔ ne fi. Na Yehowa maa abofra a Dawid ne Uria yere woo no no yaree. 16 Dawid bɔɔ nokware Nyankopɔn no mpae srɛ maa abofra no, na Dawid yɛɛ akɔnkyen,* na edu anadwo a na wakɔ dan mu akɔda fam.+ 17 Enti ne fi mpanyimfo kogyinaa ne nkyɛn sɛ wɔrema no so afi fam, nanso wampene, na ɔne wɔn annidi nso. 18 Da a ɛto so ason no, abofra no wui, nanso na Dawid nkoa no suro sɛ wɔbɛka akyerɛ no sɛ abofra no awu. Wɔkae sɛ: “Bere a abofra no te ase a yɛne no kasae no, wantie yɛn. Enti yɛbɛyɛ dɛn aka akyerɛ no sɛ, ‘Abofra no awu’? Anhwɛ a nea ɔbɛyɛ nye koraa.” 19 Bere a Dawid hui sɛ ne nkoa no reyɛ huhuhuhu no, Dawid hui sɛ abofra no awu. Enti Dawid bisaa ne nkoa no sɛ: “Abofra no awu anaa?” Na wobuae sɛ: “Wawu.” 20 Afei Dawid sɔre fii fam, na oguare de ngo srae,+ ɛnna ɔsesãã n’ataade kɔɔ Yehowa fi+ hɔ kɔsomee. Ɛno akyi no, ɔbaa ne fi,* na ɔma wɔde aduan besii n’anim, na odii. 21 Ne nkoa no bisaa no sɛ: “Dɛn na woayɛ yi? Abofra no te ase no, woyɛɛ akɔnkyen na wusui. Nanso abofra no wui ara pɛ, woasɔre adidi.” 22 Na ɔkae sɛ: “Abofra no te ase no, meyɛɛ akɔnkyen,+ na misui efisɛ mekae sɛ, ‘Hena na onim sɛ ebia Yehowa bɛdom me ama abofra no anya nkwa?’+ 23 Seesei a wawu yi, mereyɛ akɔnkyen ayɛ dɛn? Metumi de no aba nkwa mu bio anaa?+ Mewu akɔka ne ho,+ na ɔno de, ɔrensan mma me nkyɛn.”+ 24 Na Dawid kyekyee ne yere Bat-Seba+ werɛ. Afei ɔkɔɔ ne nkyɛn ne no kɔdae, na ɔwoo ɔbabarima. Ɔtoo no din Solomon,*+ na na Yehowa dɔ no.+ 25 Na ɔsomaa odiyifo Natan+ ma ɔkɔtoo no din Yedidia,* efisɛ na Yehowa dɔ no. 26 Yoab ne Ammonfo+ a wɔwɔ Raba+ no koe, na ogyee ahenkurow no.+ 27 Ɛnna Yoab somaa abɔfo baa Dawid nkyɛn bɛkae sɛ: “Me ne Raba ako,+ na magye nsu kurow no.* 28 Enti afei boaboa asraafo a wɔaka no ano betwa kurow no ho hyia na di so nkonim. Anyɛ saa na sɛ midi kurow no so nkonim a, me na menya ɛho anuonyam no.”* 29 Enti Dawid boaboaa asraafo no nyinaa ano ne Raba kɔkoe na odii so nkonim. 30 Ɛnna oyii Malkam abotiri fii ne ti; ná emu duru yɛ sika kɔkɔɔ dwetikɛse* baako, na na aboɔden abo nso hyehyɛ mu, na wɔde hyɛɛ Dawid ti. Ɔsesaw nneɛma pii+ nso fii kurow no mu.+ 31 Ɔde emu nnipa nso bae, na ɔma wɔpaee abo, na wɔde nnade a ano yɛ nnam ne abonnua yɛɛ adwuma, na wɔyɛɛ birikisi nso. Saa na ɔyɛɛ Ammonfo nkurow nyinaa. Afei Dawid ne asraafodɔm no nyinaa san baa Yerusalem.\n^ Anaa “oguammere.”\n^ Anaa “dii mmuada.”\n^ Anaa “n’ahemfi.”\n^ Efi Hebri asɛmfua bi mu; ɛkyerɛ “Asomdwoe.”\n^ Ɛkyerɛ, “Yah Dɔfo.”\n^ Ɛbɛyɛ sɛ ɛyɛ baabi a kurow no mufo nya nsu.\n^ Nt., “me na wɔde me din bɛto kurow no so.”\n^ Dwetikɛse baako yɛ kilo. 34.2. Hwɛ Nkh. B14.


Ma wo yɔnko aboa ho nhia wo (1-4)\nƆbea nnhyɛ ɔbarima ataade, na ɔbarima nnhyɛ ɔbea ataade (5)\nWo ne mmoa nni no yiye (6, 7)\nGye ban wɔ wo dan atifi (8)\nNneɛma bi a worentumi mfa mfra (9-11)\nYɛ pɔw tuatua wo ntaade ano (12)\nƆbarima ne ɔbea nna a ɛto mmara (13-30)\n22 “Sɛ wuhu wo nua nantwi anaa ne guan sɛ wayera a, nyi w’ani nto nkyɛn.+ Fa no kɔma wo nua no. 2 Nanso sɛ wo nua no mmɛn wo anaa wunnim no a, ɛnde fa aboa no bra wo nkyɛn wɔ wo fi kɔpem sɛ wo nua no bɛba abɛhwehwɛ no, na wode no ama no.+ 3 Sɛ wo nua afurum, n’ataade, anaa ne biribiara yera na wuhu a, yɛ saa ara; ɛnsɛ sɛ wuyi w’ani. 4 “Sɛ wuhu sɛ wo nua afurum anaa ne nantwi da kwan mu a, nyi w’ani nto nkyɛn. Boa no ma ɔmma aboa no so.+ 5 “Ɛnsɛ sɛ ɔbea hyɛ ɔbarima ataade, na ɛnsɛ sɛ ɔbarima nso hyɛ ɔbea ataade. Yehowa wo Nyankopɔn kyi obi a ɔyɛ eyinom. 6 “Sɛ wokɔto sɛ anomaa berebuw sɛn dua so anaa ɛda fam, na anomaa mma anaa nkosua wom, na maame no butuw ne mma anaa ne nkosua so a, hwɛ na woamfa maame no anka ne mma no ho ankɔ.+ 7 Ma maame no nkɔ na fa ne mma no. Woyɛ saa a, ebesi wo yiye na woanyin akyɛ. 8 “Sɛ wusi ofi foforo a, gye ban wɔ ɔdan no atifi+ na obi amfi hɔ anhwe ase, na wo fi no anni mogya ho fɔ. 9 “Ɛnsɛ sɛ wudua aba abien a ɛsono emu biara wɔ wo bobefuw* mu,+ anyɛ saa a wobegye nnɔbae no ne bobefuw no mu aba nyinaa akɔ tenabea kronkron hɔ. 10 “Mfa nantwi ne afurum mmom mfuntum asaase.+ 11 “Nhyɛ ataade a wɔde oguan nwi ne nwera abom anwene.+ 12 “Ntama biara a wubefura no, yɛ pɔw tuatua ano anan no.+ 13 “Sɛ ɔbarima ware na ɔne ɔbea no da, na ɔmpɛ no bio* a, 14 ebia ɔbɛbɔ ɔbea no sobo sɛ wabu bra bɔne na wagu n’anim ase sɛ, ‘Ɔbea yi, mewaree no, nanso me ne no dae no, manhu hwee a ɛkyerɛ sɛ ɔyɛ ɔbaabun.’ 15 Ɛba saa a, ababaa no papa ne ne maame mfa nea ɛkyerɛ sɛ ababaa no yɛ ɔbaabun mmɛkyerɛ kurow no mu mpanyimfo wɔ kurow no pon ano. 16 Afei ababaa no papa nka nkyerɛ mpanyimfo no sɛ, ‘Mede me babea maa ɔbarima yi aware, nanso ɔmpɛ no.* 17 Wabɔ no sobo sɛ wabu bra bɔne na waka sɛ: “Manhu hwee a ɛkyerɛ sɛ wo babea no yɛ ɔbaabun.” Nanso nea ɛkyerɛ sɛ na me babea no yɛ ɔbaabun ni.’ Afei wɔntrɛw ntama no mu wɔ kurom hɔ mpanyimfo anim, 18 na kurom hɔ mpanyimfo+ no ntwe ɔbarima no aso.+ 19 Wobegye ɔbarima no nnwetɛbona* 100 de ama ababaa no papa, efisɛ wagu Israelni baabun anim ase.+ Ɔbɛkɔ so ne no atena sɛ ne yere; ne nkwa nna nyinaa, ɔrentumi nnyaa no. 20 “Na sɛ ɛba sɛ asɛm no yɛ nokware na wɔanhu biribiara a ɛkyerɛ sɛ ababaa no yɛ ɔbaabun a, 21 ɛnde wɔmfa ababaa no mmegyina ne papa fi anim na ne kurom mmarima nsiw no abo nkum no, efisɛ wabɔ aguaman* wɔ ne papa fi+ ayɛ aniwude+ wɔ Israel. Monyɛ saa mfa nyi adebɔne no mfi mo mu.+ 22 “Sɛ ɔbarima bi ne obi yere da na wɔkyere wɔn a, ɔbarima a ɔyɛɛ saa no ne ɔbea no nyinaa, ɛsɛ sɛ wokum wɔn.+ Monyɛ saa mfa nyi adebɔne no mfi Israel. 23 “Sɛ ɔbarima bi de n’ano to ababaa a ɔyɛ ɔbaabun so na ɔbarima foforo hu no wɔ kurom na ɔne no da a, 24 momfa wɔn baanu mmra kurow no pon ano na munsiw wɔn abo nkum wɔn. Nea enti a ɛsɛ sɛ wɔn baanu no wu ne sɛ, na ababaa no wɔ kurom nanso wanteɛteɛm, na ɔbarima no nso agu ne yɔnko yere anim ase.+ Monyɛ saa mfa nyi adebɔne no mfi mo mu. 25 “Nanso ababaa a obi de n’ano ato no so no, sɛ ɔbarima no hyiaa no wɔ wuram ɛnna ɔyeree no ne no dae a, ɛnde ɔbarima a ɔne no dae no nkutoo na obewu. 26 Ababaa no de, nyɛ no hwee. Ɔnyɛɛ bɔne biara a enti ɛsɛ sɛ owu. Asɛm yi te sɛ nea ɔbarima bi atow ahyɛ ne yɔnko so akum no* pɛpɛɛpɛ.+ 27 Wuram na ohuu no. Ababaa a obi de n’ano ato no so no teɛteɛɛm, nanso na obiara nni hɔ a obegye no. 28 “Sɛ ɔbarima bi hu ababaa bi a ɔyɛ ɔbaabun a obiara mfaa n’ano ntoo no so, na ɔkyere no ne no da na wohu wɔn a,+ 29 ɔbarima a ɔne no dae no ntua sika nnwetɛbona 50 mma ɔbea no papa na ɔnware no,+ efisɛ wagu n’anim ase. Ne nkwa nna nyinaa ɔrentumi nnyaa no. 30 “Ɛnsɛ sɛ obiara fa ne papa yere, na wangu ne papa anim ase.*+\n^ Anaa “ɔpo no.”\n^ Anaa “wapo no.”\n^ Anaa “wasi tuutuu.”\n^ Anaa “akum ɔkra no.”\n^ Nt., “wanyi ne papa nkataho.”


Yesu Suban Bi a Yɛbɛtumi Asuasua | Yesu Asetena\nNá bɔne nni Yesu ho, enti ɔhaw ne abɛbrɛsɛ a ɛda amansan kɔn mu no, emu pii wɔ hɔ a wamfa mu bi. Nanso, ɔnyaa tema paa maa nnipa. Ɔde ne ho bɔɔ afɔre yɛɛ nkurɔfo papa maa ɛboroo so mpo. Mmɔborɔhunu a ɔwɔ nti na ɔboaa nkurɔfo saa. Sɛ wopɛ Yesu mmɔborɔhunu ho asɛm pii a, kenkan nwoma yi Ti 32, 37, 57, 99.\nMA AFOFORO MMƐN WO\nMmofra ne mpanin nyinaa, na obiara tumi bɛn Yesu, efisɛ na ɔwɔ nnipa ho adagyew, na na ɔmmu ne ho dodo. Nkurɔfo huu sɛ Yesu dwene nnipa ho, enti wɔansuro sɛ wɔbɛbɛn no. Hwɛ ho asɛm wɔ nwoma yi Ti 25, 27, 95.\nBƆ MPAE DAA\nYesu bɔɔ n’Agya mpae bere nyinaa. Sɛ ɔno nko ara na ɛwɔ hɔ o, sɛ ɔne anokwafo foforo na ɛwɔ hɔ o, na ɔbɔ mpae. Afei nso, na ɔtumi bɔ mpae bere biara; ɛnyɛ bere a wanya aduane nko ara. Ná ɔbɔ mpae da n’Agya ase yi no ayɛ. Sɛ ɔpɛ sɛ ɔsi gyinae kɛse bi nso a, na ɔbɔ mpae hwehwɛ n’Agya hɔ akwankyerɛ. Wobɛnya Yesu mpae ho nhwɛso wɔ Ti 24, 34, 91, 122, 123.\nDWEN WO NUA HO\nƐtɔ da a na Yesu abrɛ a ɛsɛ sɛ ɔhome, nanso ɛba saa mpo a, ɔboa nkurɔfo. Ná ɔnnwene ɔno nko ara ho. Watwa sa pa ato hɔ ama yɛn. Kenkan ho asɛm wɔ Ti 19, 41, 52.\nƐnyɛ Yesu ano kɛkɛ na ɔde kaa bɔne fafiri ho asɛm. Ɔde asuafo no ne afoforo mfomso kyɛɛ wɔn. Kenkan ho asɛm wɔ Ti 26, 40, 64, 85, 131.\nYERE WO HO SOM ONYANKOPƆN\nWɔhyɛɛ nkɔm sɛ Yudafo bebree bɛpo Mesia no, na n’atamfo bɛkum no. Ná Yesu nim saa, na sɛ ɔyɛ obi a, anka ɔnha ne ho nyɛ nneɛma pa mma nkurɔfo. Mmom ɔyeree ne ho wɔ Onyankopɔn som mu. Wayɛ nhwɛso ama n’akyidifo; enti sɛ wɔka asɛmpa no na sɛ nkurɔfo antie anaa wɔhyia ɔtaa a, wɔbɛtumi asuasua no. Hwɛ Ti 16, 72, 103.\nSɛ wɔde nnipa abɔnefo toto Yesu ho a, wɔnto Yesu baabiara. Ne nimdeɛ ne nyansa boro yɛn de so koraa. Ná Yesu ntɔ kyima wɔ nipadua ne adwene mu, enti na obiara ne no nsɛ. Ne nyinaa akyi no, ɔbrɛɛ ne ho ase som nkurɔfo. Ɛno nso ho asɛm wɔ Ti 10, 62, 66, 94, 116.\nMpɛn pii no, asomafo no ne nnipa pii ansuasua Yesu na wɔamfa nea ɔkyerɛɛ wɔn no anyɛ adwuma. Nanso bere nyinaa na ɔnya wɔn ho abotare. Ɔnyaa abotare kyerɛɛ wɔn nea wɔnyɛ na ama wɔabɛn Yehowa. Anha no mpo sɛ nsɛm bi a waka akyerɛ wɔn dada no, ɔbɛsan aka bio. Yesu abotare ho nsɛm pii wɔ Ti 74, 98, 118, 135.


KENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Latvian Lithuanian Malagasy Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Zulu\nBERE a Harriet wui wɔ afe 2006 mu no, na wadi bɛyɛ mfe 175. Nanso na Harriet nyɛ onipa. Ná ɔyɛ akyekyere a ɔwɔ mmoa yɛmmea a ɛwɔ Galapagos supɔw so wɔ Australia. Sɛ wode Harriet toto yɛn ho a, ɛkyerɛ sɛ onyinii yiye. Nanso sɛ wɔde no toto abɔde afoforo ho a, ɛnde na wannyin ammoro so biara. Susuw nhwɛso ahorow bi ho hwɛ.\nNhwehwɛmufo a wɔwɔ Finland kyerɛ sɛ, nsu mu adɔde betumi adi mfe 200.\nPo mu adɔde taa di boro mfe 100, na wɔbɔ amanneɛ sɛ otumi di boro mfe 400.\nNnua ahorow te sɛ bristlecone pine, sequoia nnua akɛse, ne kwabɔhɔrɔ nnua ahorow bi ne spruce, tumi di mfe mpempem pii.\nNanso nnipa a wobu yɛn sɛ yɛkorɔn sen abɔde ahorow nyinaa wɔ asase so no, yɛanyin paa na yebedi mfe 80 anaa 90—ɛmfa ho mmɔden a yɛbɔ sɛ yɛbɛtena nkwa mu akyɛ no!\nWususuw ho dɛn—so mfe aduɔwɔtwe anaa nea ɛboro saa pɛ na yebetumi anya? Anaa yebetumi anyin asen saa? Nnipa pii susuw sɛ ebia nyansahu ne mfiri a wɔde yɛ nyarewa mu nhwehwɛmu bɛboa ma yɛanyin akyɛ.\nSo Nyansahu Betumi Aboa?\nAdebɔ ho nyansahu aboa paa ma nnipa akwahosan ne mfiri a wɔde yɛ nyarewa mu nhwehwɛmu anya nkɔanim. Scientific American nsɛmma nhoma ka sɛ, “[wɔ United States no,] nnipa kakraa bi na nsanyare kunkum wɔn anaa wɔkɔ awo so a, wɔhwere wɔn nkwa. Efi afe 1960 reba no, nkokoaa a wɔhwere wɔn nkwa no so atew bɛyɛ ɔha mu nkyem 75.” Nanso nyansahufo ntumi ntoo nnipa nkwa nna mu. Nsɛmma nhoma koro no ara foforo ka sɛ, “Nhwehwɛmu a wɔde mfe pii ayɛ nyinaa akyi no, wonhu nea ɛde nkwakoraabɔ ne mmerewabɔ ba.” Nanso, “adanse a ɛwɔ hɔ kyerɛ sɛ sɛ awosu mu nneɛma bi ankɔ yiye sɛnea ɛfata a, ɛma nipadua no gurow.” Nsɛmma nhoma no toa so sɛ: “Sɛ mpanyinyɛ fi awosu mu a, ɛnde ebetumi aba sɛ da bi, wobetumi asiw ano.”\n“Nhwehwɛmu a wɔde mfe pii ayɛ nyinaa akyi no, wonhu nea ɛde nkwakoraabɔ ne mmerewabɔ ba”\nNyansahufo binom rehwehwɛ nea ɛde mpanyinyɛ ne emu nyarewa ba mu ma enti seesei wɔafi ase reyɛ sɛnea awosu yɛ adwuma (epigenetics) no mu nhwehwɛmu.\nNkwammoaa no na ekura awosu ho nsɛm a ehia na nkwammoaa afoforo atumi afi mu aba. Nsɛm yi pii wɔ yɛn awosu (genome), a ɛne DNA nyinaa a ɛwɔ yɛn nkwammoaa mu no mu. Nanso nnansa yi, nyansahufo ayɛ nkwammoaa no afã ahorow mu nhwehwɛmu akɔ akyiri—nea wɔfrɛ no epigenom no. Wɔnam so sua sɛnea DNA no yɛ adwuma wɔ nkwammoaa mu no ho ade.\nAbɔde mu nneɛma nketenkete a ɛbom yɛ epigenome no ne DNA no nni nsɛdi biara. Bere a DNA no ayɛ sɛ antweri a akyinkyim no, epigenome no yɛ ahyɛnsode bi a ɛtetare DNA no ho. Dwuma bɛn na epigenome no di? Sɛnea drɔba kyinkyim kar no, saa ara na epigenome no kyerɛ sɛnea ɛsɛ sɛ yɛn awosu yɛ adwuma wɔ DNA no mu. Saa ahyɛnsode yi na ɛma nkwammoaa bi yɛ adwuma anaa egyae adwumayɛ. Na egyina nkwammoaa no ahiade ne tebea a ɛwom so, te sɛ aduan a yedi, adwennwen, ne biribiara a ɛwɔ nipadua no mu a ebetumi adi yɛn awu. Nneɛma bi a wɔahu wɔ awosu dwumadi mu nnansa yi no ama nsakrae kɛse aba abɔde a nkwa wom mu nhwehwɛmu a wɔyɛ a ɛfa epigenetics ne nyarewa pɔtẽẽ bi, ne mpanyinyɛ mu no ho.\nAwosu mu nhwehwɛmufo, Nessa Carey, ka sɛ, “[Epigenetics] ka ho bi na nyarewa te sɛ adwene mu basaayɛ, ɔkwaha a ɛma apɔw so honhon, kokoram ne honam mu yaw nso ba.” Na “ɛda adi sɛ, ɛka ho bi na mpanyinyɛ nso ba.” Ne saa nti, nhwehwɛmu a wɔyɛ wɔ sɛnea awosu yɛ adwuma mu no betumi ama yɛn akwahosan atu mpɔn, yɛako yare te sɛ kokoram, na ɛnam so ma yɛanyin akyɛ. Nanso seesei de, obiara nyɛɛ biribi titiriw bi a ɛkyerɛ sɛ, yebetumi adi mpanyinyɛ so nkonim. Carey ka sɛ, “Ɔkwan dedaw [a yɛfa so ko tia mpanyinyɛ] no ara na yɛnam so. Ɛne sɛ yebedi afumduan pii na yɛateɛteɛ yɛn apɔw mu pii.”\nƐnde, dɛn nti na nnipa haw wɔn ho sɛ wobenyin akyɛ? Dɛn nti koraa na yɛpɛ sɛ yɛtena ase daa? Britania atesɛm krataa, The Times, bisae sɛ: “Dɛn nti koraa na adesamma nam nkyerɛkyerɛ te sɛ nkwa a enni awiei, owusɔre, owu akyi asetena, anaa onipa a owu ma wɔsan wo no foforo so ne owu redi apere saa?” Sɛnea yebehu no, asɛm yi ho mmuae bɛboa ma yɛahu nea ɛkɔfaa mpanyinyɛ bae ankasa.\nDɛn Nti na Yɛpɛ sɛ Yɛtena Ase Daa?\nMfe mpempem pii ni na nnipa a wosusuw nneɛma ho abɔ mmɔden sɛ wobenya saa asɛmmisa yi ho mmuae. So ɛho mmuae a ɛtɔ asom wɔ hɔ—yebetumi anya mmuae a ɛne sɛnea wɔbɔɔ yɛn ne akɔnnɔ a yɛwɔ sɛ yɛbɛtena ase daa no ahyia? Nnipa ɔpepem pii bebua asɛm yi sɛ, yiw! Dɛn ntia? Wɔanya sɛnea nnipa te ho nokwasɛm a ɛma akomatɔyam wɔ Bible no mu.\nEfi mfiase pɛɛ no, Bible no ka no pefee sɛ, ɛmfa ho sɛ nnipa ne abɔde afoforo wɔ nneɛma bi a edi nsɛ no, nsonsonoe kɛse da wɔn ntam koraa. Sɛ nhwɛso no, yɛkenkan wɔ Genesis 1:27 sɛ, Onyankopɔn bɔɔ onipa wɔ ne suban so. Ɔkwan bɛn so? Ɔbɔɔ yɛn sɛnea yebetumi ada ɔdɔ, atɛntrenee, ne nyansa adi. Na sɛ́ Obi a ɔwɔ hɔ daa no, Onyankopɔn de daa nkwa duaa yɛn mu. Ɔsɛnkafo 3:11 ka sɛ, Ɔde “asetena a enni awiei duaa yɛn koma ne yɛn adwene mu.”—The Amplified Bible.\nAmemene no tumi a ɛwɔ, ne titiriw no, sɛ etumi ma yesua ade no, yɛ adanse a ɛkyerɛ sɛ wɔhyɛɛ da bɔɔ onipa sɛ ɔntena ase nkyɛ nsen sɛnea yehu no nnɛ no. The Encyclopedia of the Brain and Brain Disorders ka sɛ, onipa amemene a etumi kae ade bere tenten no “betumi akɔ so ayɛ saa daa.” Enti sɛ wɔanyɛ adwene no ne sɛ wɔmfa nni dwuma daa a, dɛn nti na wɔbɔe? Yiw, biribiara a ɛwɔ nnipa ho no da Onyankopɔn mfitiase atirimpɔw ma adesamma no adi. Ɛnde, dɛn nti na yenyinyin, hu amane, na yewuwu?\nNea Enti a Yenyinyin na Yewuwu\nNá ɔbarima ne ɔbea a wodi kan no wɔ nipadua a ɛyɛ pɛ ne hokwan sɛ wɔpaw nea wɔpɛ. Awerɛhosɛm no ne sɛ, wɔtew atua tiaa wɔn Bɔfo no ma saa hokwan no bɔɔ wɔn. * (Genesis 2:16, 17; 3:6-11) Wɔn asoɔden, anaa bɔne no, maa wodii fɔ na wɔn ani wui. Ɛsan nso sɛe wɔn nipadua, na nkakrankakra no, wofii ase gowee, a wɔantumi anyɛ ho hwee, na wowui. 1 Korintofo 15:56 ka sɛ, “Nwowɔe a ɛde owu ba ne bɔne.”\nAwosu ho mmara ama Adam ne Hawa asefo nyinaa anya sintɔ, ne akɔnnɔ a yenya sɛ yɛnyɛ bɔne. Romafo 5:12 ka sɛ: “Ɛnam onipa biako so na bɔne baa wiase, na owu nam bɔne so bae, ma owu trɛw kaa nnipa nyinaa, efisɛ wɔn nyinaa ayɛ bɔne.”\nDɛn na yebetumi aka wɔ nea yɛahu yi nyinaa ho? Eyi: Worentumi nhu asetena a enni awiei ho nokwasɛm wɔ nyansahufo adwumayɛbea. Onyankopɔn nkutoo na obetumi ayi ɔhaw a bɔne de aba no nyinaa afi hɔ. Nanso, so ɔbɛyɛ? Bible no de mmuae ma sɛ, ɔbɛyɛ!\n“Ɔbɛmene . . . Owu Akosi Daa”\nOnyankopɔn ayɛ nhyehyɛe titiriw bi a ɔde beyi bɔne ne owu afi hɔ dedaw. Ɔsomaa Yesu Kristo ma ɔde ne nkwa bɛtoo hɔ maa yɛn. Ɔkwan bɛn so na Yesu wu no betumi aboa yɛn? Wɔwoo Yesu sɛ onipa a ɔyɛ pɛ na “wanyɛ bɔne biara.” (1 Petro 2:22) Enti, sɛ́ onipa a ɔyɛ pɛ no, ɔfata sɛ ɔtena ase daa. Dɛn na ɔde ne nkwa a ɛyɛ pɛ no yɛe? Ofi ne pɛ mu de mae de tuaa yɛn bɔne ho ka. Yiw, Yesu de ne nkwa mae sɛ “agyede de agye nnipa bebree.” (Mateo 20:28) Ɛrenkyɛ, wɔde saa agyede no so mfaso bedi dwuma ama yɛn koraa. Dɛn na ɛno bɛkyerɛ ama wo? Susuw kyerɛw nsɛm yi ho hwɛ.\n“Onyankopɔn dɔ wiase paa ma enti ɔde ne Ba a ɔwoo no koro no mae, na obiara a ɔkyerɛ no mu gyidi no ansɛe na mmom wanya daa nkwa.”—Yohane 3:16.\n“Ɔtamfo a otwa to a obetu no agu ne owu.”—1 Korintofo 15:26.\n“Onyankopɔn ntamadan wɔ adesamma mu . . . Na ɔbɛpopa wɔn aniwam nusu nyinaa, na owu nni hɔ bio.”—Adiyisɛm 21:3, 4.\nMfe ahe na wubetumi adi? Bible no de mmuae a emu da hɔ pefee ma: Nnipa betumi anya anidaso sɛ wɔbɛtena ase daa—anidaso a ɛbɛbam bere a Onyankopɔn ayi nsɛmmɔnedi nyinaa afi asase so no. (Dwom 37:28, 29) Na Yesu wɔ anidaso a ɛsom bo yi wɔ n’adwenem bere a ɔka kyerɛɛ ɔbarima a wɔabɔ no asɛndua mu wɔ ne nkyɛn no sɛ: “Wobɛka me ho wɔ Paradise.”—Luka 23:43.\nYiw, ɔpɛ a nnipa wɔ sɛ wɔbɛtena ase daa no fi awosu mu na ntease wom. Saa na Onyankopɔn bɔɔ yɛn! Bio nso, ɔbɛma yɛanya nea yɛpɛ. (Dwom 145:16) Nanso, ɛsɛ sɛ yɛyɛ yɛn fam de. Sɛ nhwɛso no, ɛsɛ sɛ yenya Onyankopɔn mu gyidi. Hebrifo 11:6 ka sɛ, “Gyidi nni hɔ a, obi ntumi nsɔ Onyankopɔn ani, efisɛ ɛsɛ sɛ nea ɔba ne nkyɛn no gye di sɛ ɔwɔ hɔ, na ɔyɛ wɔn a wɔn ani abere rehwehwɛ no no katuafo.” Ɛnyɛ gyidi a enni nnyinaso, na mmom ɛyɛ nea egyina Bible mu nokware nimdeɛ so. (Hebrifo 11:1) Sɛ wopɛ sɛ wunya saa gyidi no bi a, ka ho asɛm kyerɛ Yehowa Adansefo anaa kɔ yɛn Intanɛt dwumadibea wɔ www.jw.org.\n^ nky. 21 Adam ne Hawa atuatew no maa abrabɔ ho ɔsɛmpɔw a anibere wom sɔree wɔ Onyankopɔn ho. Wɔakyerɛkyerɛ saa ɔsɛmpɔw yi a ɛma yehu nea enti a Onyankopɔn ama nsɛmmɔnedi ho kwan bere tiaa mu no wɔ nhoma a wɔde sua Bible, Dɛn na Bible Kyerɛkyerɛ Ankasa? no mu. Kenkan wɔ Intanɛt so wɔ www.jw.org.\nWubetumi Anya Akwahosan Pa na Watena Ase Akyɛ Nnɛ?\nWɔ nhwehwɛmu titiriw bi a wɔyɛɛ nnipa 1,500 a wɔwoo wɔn bɛyɛ afe 1910 mu no, abenfo Howard S. Friedman ne Leslie R. Martin kae sɛ, nea ɛma nnipa nyin kyɛ ne sɛ obi bɛhwɛ ne ho so yiye na ɔne nnipa afoforo abɔ. Friedman ne Martin ka sɛ, “Wɔn a wɔhwɛ wɔn ho so yiye yɛ nneɛma pii de bɔ wɔn akwahosan ho ban na wɔmfa wɔn ho nhyehyɛ nnwuma a ɛde wɔn nkwa bɛto asiane mu. Wɔntaa nnom sigaret, mmow nsã, nnom nnubɔne, anaa wɔmfa kar ntu mmirika sɛnea ɛnsɛ. Sɛ wɔreka kar a, wɔtaa bɔ kar mu bɛlt na wodi adɔkotafo akwankyerɛ so. Wɔnnka sɛ ɔhaw bi nsi nanso wɔyɛ ahwɛyiye paa.”\nƐdefa nkitahodi ho no, nnipa a wotumi tena ase kyɛ no “wɔ nnipa pii a wɔne wɔn bɔ [fekuw] na . . . wɔboa afoforo.” Nhomakyerɛwfo ka akasabebu yi sɛ, “Onipa pa nkyɛ wu, nanso abɔnefo de, wɔkyɛ.” Saa asɛm yi nyɛ nokware wɔ nyansahu mu. “Sɛ yɛbɛka a, . . . abɔnefo nkyɛ wu, nnipa pa mmom na wodi yiye.”\nDɛn na ɛmaa nyansahufo akukudam a wɔgye adannandi di sesaa wɔn adwene?